Luka 16 NA-TWI - Ofisohwɛfo okontomponi no - Yesu ka - Bible Gateway\nLuka 15Luka 17\nLuka 16 Nkwa Asem (NA-TWI)\nOfisohwɛfo okontomponi no\n16 Yesu ka kyerɛɛ n’asuafo no se, “Ɔdefo bi wɔ hɔ a na ɔwɔ ofisohwɛfo bi. Ɔdefo yi tetee sɛ ne fisohwɛfo no resɛe ne nneɛma.\n2 “Ɔtee saa asɛm yi no, ɔfrɛɛ ne fisohwɛfo no ka kyerɛɛ no se, ‘Ɛdɛn na mete fa wo ho yi? Bebu w’adwuma ho nkontaa kyerɛ me na merentumi ne wo nyɛ adwuma bio.\n3 “Ofi sohwɛfo no kae wɔ ne tirim se, ‘Menyɛ dɛn ni? Ɛnnɛ a wɔrepam me afi fie ha yi, ɛhe na mɛfa? Minni ahoɔden a mede bɛdɔw, ɛnna mefɛre nso sɛ mɛsrɛsrɛ ade. 4 Minim nea mɛyɛ a ɛbɛma wɔn a wɔdede me wura aka no behu me mmɔbɔ.’\n5 “Enti ɔfrɛfrɛɛ wɔn a wɔdede ne wura aka no mmaako mmaako. Obisaa nea odi kan no se, ‘Ɛka ahe na wode me wura?’ 6 Obuae se, ‘Mede ngo nhina aduonu ka.’ Enti ɔka kyerɛɛ no se, ‘Yɛ ntɛm tena ase na twam na kyerɛw se, wode ngo nhina du ka.’\n7 “Ɛno akyi no ɔfrɛɛ ɔfoforo bi nso bisaa no se, ‘Na wo nso, ɛka ahe na wode me wura?’ Ɔno nso buae se, ‘Mede aburow nkotoku ɔha ka’. Enti ɔka kyerɛɛ no se, ‘Tena ase na twam na kyerɛw se, wode nkotoku aduonum ka!’\n8 “Ɔdefo no huu nea ofisohwɛfo no yɛɛ no akyi, nanso ɔnam fɛwdi so kamfoo no wɔ ne nnaadaa ne n’anifere no ho. Saa ara nso na wiase yi mma susuw sɛ wonim nyansa sen wɔn a wɔyɛ Onyankopɔn akyidifo no. 9 Menka mfa nhyɛ mo nkuran sɛ momfa nsisi kwan so mfa nnamfo anaa? Mugye di sɛ eyi bɛma mo akɔ daa homebea hɔ anaa? Dabida. 10 Nea odi nokware wɔ kakraa bi ho no bedi nokware wɔ pii ho; na nea onni nokware wɔ kakraa bi ho no, rentumi nni nokware wɔ pii ho. 11 Sɛ moantumi anni nokware wɔ wiase nneɛma ho a, hena na ɔde ɔsoro nnepa bɛhyɛ mo nsa? 12 Sɛ moanni nokware wɔ obi ade bi a wɔde ahyɛ mo nsa no ho a, ɛbɛyɛ dɛn na wɔde nea ɛsɛ sɛ ɛyɛ mo dea no bɛma mo?\n13 “Ɔsomfo biara rentumi nsom awuranom baanu, efisɛ, ɔyɛ saa a, ɔbɛdɔ ɔbaako na watan ɔbaako anaasɛ, ɔbɛsom ɔbaako yiye na wabu ɔbaako animtia. Morentumi nsom Onyankopɔn ne ahonyade.”\n14 Farisifo sikaniberefo no tee nea Yesu kae no, wodii ne ho fɛw.\n15 Yesu ka kyerɛɛ wɔn se, “Moyɛ nnipa a mubu mo ho atreneefo wɔ nnipa anim nanso Onyankopɔn nim mo koma mu. Na nea ɛsom bo wɔ nnipa ani so no yɛ akyide wɔ Onyankopɔn anim. 16 Ansa na Yohane Osuboni bɛba no, na Mose mmara ne adiyifo no nsɛm no na mudi so. Na Yohane Osubɔni bae no, ɔbɛkaa Onyankopon Ahenni ho nsɛm kyerɛɛ mo, nti, nnipa da so pere sɛ wɔbɛkɔ saa Ahenni no mu. 17 Ɛnyɛ den sɛ ɔsoro ne asase betwam sen sɛ mmara no mu nsensan ketewa baako mpo bɛyera.\n18 “Obiara a ogyaa ne yere aware na ɔware ɔfoforo no bɔ aguaman; na nea ɔware ɔbea biara a ne kunu agyaa no no nso, bɔ aguaman.”\nƆdefo bi ne Lasaro\n19 Yesu toaa so kae se, “Ɔdefo bi tenaa ase a na daa ofura ntama pa na ogye n’ani yiye nso. 20 Na ɔbarima hiani bi a akuru atutu no a wɔfrɛ no Lasaro no nso da n’aboboano. 21 Ɔbarima yi kɔn dɔe sɛ anka obenya aduan a ɔdefo no adi ama aka no bi adi. Saa bere koro no ara mu na akraman ba baabi a na ohiani no da hɔ no bɛtaforotaforo n’akuru no mu. 22 Ohiani no wui maa abɔfo bɛfaa no kɔtenaa Abraham nkyɛn. Ɔdefo no nso wui ma wosiee no. 23 Ɔdefo no wɔ asaman a ne ho yeraw no no, ɔmaa n’ani so huu Lasaro sɛ ɔte Abraham nkyɛn.\n24 “Ɔdefo no teɛɛm se, ‘Agya Abraham, mesrɛ wo, hu me mmɔbɔ na soma Lasaro na ɔmfa ne nsateaa ano nkɔbɔ nsu mu mfa mmɛsɔ me tɛkrɛma so na me ho yeraw me.’\n25 “Abraham buaa no se, ‘Me ba, kae sɛ wote wiase no, wudii dɛ na Lasaro dii yaw; nanso afei na ɔredi dɛ ɛnna wo nso woredi yaw. 26 Ɛnyɛ eyi nko, obon kɛse da yɛn ne mo ntam a ɛno nti, wɔn a wɔpɛ sɛ wofi ha ba mo nkyɛn hɔ ne wɔn a wɔpɛ sɛ wofi mo nkyɛn hɔ ba ha no nso rentumi mma.’\n27 “Ɔdefo no san ka kyerɛɛ Abraham se, ‘Agya, mesrɛ wo, soma Lasaro kɔ m’agya fi, 28 efisɛ, mewɔ nnuammarimanom baanum. Ma ɔnkɔbɔ wɔn kɔkɔ sɛnea ɛbɛyɛ a wɔn mu biara remma saa ahoyeraw yi mu bi.’\n29 “Abraham buaa no se, ‘Wɔwɔ nsɛm a Onyankopɔn nam Mose ne adiyifo no so aka enti ma wontie na wonni so.’\n30 “Ɔdefo yi kaa bio se, ‘Agya Abraham, nea woreka yi wom de, nanso sɛ obi fi asaman ha kɔbɔ wɔn kɔkɔ de a, wɔbɛsakra wɔn adwene.’\n31 “Abraham buae se, ‘Sɛ wɔantie nea Onyankopɔn nam Mose ne adiyifo no so aka no a, saa ara nso na sɛ obi fi asaman ha kɔkasa kyerɛ wɔn a, wɔrentie no ara ne no.’”


Mmea—Onyankopɔn Dwen Wɔn Ho, Ɔwɔ Obu ne Nidi Ma Wɔn\nKENKAN WƆ Afrikaans Albanian Amharic Arabic Armenian Catalan Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Greenlandic Guarani Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Sesotho (Lesotho) Shona Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nOnyankopɔn Dwen Wɔn Ho, Ɔwɔ Obu ne Nidi Ma Wɔn\nYESU wɔ asase so no, sɛnea ne soro Agya te no, saa pɛpɛɛpɛ na ɔyɛɛ n’ade. Ɔkae sɛ: “Memmɔ me tirim nyɛ biribiara; na sɛnea Agya no kyerɛɛ me no, ɛno ara na meka . . . Meyɛ nea ɛsɔ n’ani daa.” (Yohane 8:28, 29; Kolosefo 1:15) Enti sɛ yɛhwɛ sɛnea Yesu yɛɛ mmea ne nneyɛe a ɔdaa no adi kyerɛɛ wɔn no a, ɛma yehu sɛnea Onyankopɔn bu mmea ne sɛnea ɔpɛ sɛ nkurɔfo yɛ wɔn.\nAnimdefo pii hwɛ kyerɛwtohɔ a ɛwɔ Nsɛmpa no mu a, wogye tom sɛ sɛnea na Yesu bu mmea no yɛ soronko koraa wɔ sɛnea na nkurɔfo bu mmea saa bere no. Ɔkwan bɛn so na ɛyɛ soronko? Asɛmmisa a ɛho hia paa ne sɛ, ɛnnɛ, Yesu nkyerɛkyerɛ betumi ama mmea anya ahotɔ anaa?\nSɛnea Yesu Yɛɛ Mmea\nYesu ammu mmea sɛ wɔbɔɔ wɔn sɛ mmarima mfa wɔn nnyigye wɔn ani kɛkɛ. Yudasom mpanyimfo pii adwenem de, sɛ ɔbarima ne ɔbea kasa a, nea ɛde bɛba ara ne akɔnnɔ bɔne. Esiane sɛ wosuro sɛ mmea bɛsɔ wɔn ahwɛ nti, na wɔmma kwan mma mmea ne mmarima nkasa wɔ abɔnten, na na wɔmma kwan sɛ ɔbea bepue a ɔnkataa ne ti. Nanso Yesu de, otuu mmarima fo sɛ wɔnhyɛ wɔn akɔnnɔ so na wɔmfa nidi mma mmea, wanka sɛ ɛnsɛ sɛ wɔne mmea bɔ.—Mateo 5:28.\nYesu san kae sɛ: “Obiara a obegyaa ne yere asan aware foforo no asɛe aware.” (Marko 10:11, 12) Enti ɔpoo rabifo nkyerɛkyerɛ a na ɛma kwan ma “asɛm biara nti ɔbarima gyaa ne yere” no. (Mateo 19:3, 9) Ná Yudafo dodow no ara nnye ntom sɛ ɔbarima fi ne yere akyi a, ɛyɛ awaresɛe a etia ne yere. Rabifo no kyerɛkyerɛe sɛ ɔbarima fi ne yere akyi a, ɔnsɛee aware; ɔbea mmom na ofi ne kunu akyi a, wasɛe aware. Bible ho nhoma bi kyerɛkyerɛ mu sɛ, “Sɛnea Yesu de mmara biako pɛ too hɔ maa mmarima ne mmea no kyerɛ sɛ obuu mmea sɛ wɔfata obu ne nidi.”\nNea ne nkyerɛkyerɛ no de aba nnɛ: Yehowa Adansefo asafo mu no, mmea tumi ne mmarima bɔ wɔ asafo nhyiam ase. Nanso ɛnsɛ sɛ mmea suro sɛ anhwɛ a mmarima no binom bɛhwɛ wɔn nhwɛ bɔne anaa wɔbɛtetare wɔn efisɛ Kristofo mmarima bɔ mmɔden bu “mmea mpanyimfo sɛ ɛnanom, mmabaa sɛ nuabeanom, ahotew nyinaa mu.”—1 Timoteo 5:2.\nYesu nyaa adagyew kyerɛkyerɛɛ mmea. Yesu anni rabifo adwene a ɛne sɛ ɛnsɛ sɛ mmea sua ade no akyi, na mmom ɔkyerɛkyerɛɛ wɔn na ɔmaa wɔn kwan ma wɔkaa wɔn adwene. Sɛnea Yesu kyerɛkyerɛɛ Maria maa n’ani gyei no kyerɛ sɛ na ommu mmea sɛ wɔn de ara ne gyaade. (Luka 10:38-42) Maria nua Marta nyaa mfaso fii Yesu nkyerɛkyerɛ no mu efisɛ bere a ne nua Lasaro wui a Yesu bisaa no asɛm no, ɔmaa mmuae a ɛtɔ asom.—Yohane 11:21-27.\nYesu maa adwene a na mmea wɔ hiaa no. Saa bere no, na Yudafo mmea dodow no ara gye di sɛ ade a ɛbɛma obi ani agye paa ne sɛ ne babarima bɛyɛ onipa titiriw te sɛ odiyifo. Bere bi, ɔbea bi teɛɛm kae sɛ: “Anigye ne yafunu a enyinsɛn wo!” Yesu de hokwan no kyerɛɛ no biribi a ɛho hia kyɛn saa. (Luka 11:27, 28) Sɛnea ɛbɛyɛ a ɔbea no behu sɛ biribi wɔ hɔ a ebetumi aboa no sen mmea ho adwenkyea a wɔde ahyɛ nkurɔfo adwenem no, Yesu kyerɛɛ no sɛ Onyankopɔn asɛm a obetie no ho hia sen biribiara.—Yohane 8:32.\nNea ne nkyerɛkyerɛ no de aba nnɛ: Akyerɛkyerɛfo a wɔwɔ Kristofo asafo mu no ma mmea kasa wɔ asafo nhyiam ase. Wobu mmea mpanyimfo sɛ wɔkyerɛ ankorankoro “ɔkyerɛ pa,” na wɔbɔ bra pa. (Tito 2:3) Afei nso esiane sɛ wɔwɔ mmea no mu awerɛhyem nti, wɔma wɔka Onyankopɔn Ahenni ho asɛm wɔ baguam.—Dwom 68:11; hwɛ adaka a ɛwɔ kratafa 9 a wɔato din “Ɔsomafo Paulo Baraa Mmea sɛ Wɔnnkasa Anaa?”\nYesu kyerɛe sɛ odwen mmea ho. Tete mmere a wɔrekyerɛw Bible no, na nkurɔfo pɛ mmarima awo sen mmea awo. Talmud no mu nsɛm bi foa saa adwene no so ka sɛ: “Anigye ne nea ɔwo mma mmarima, na nea ɔwɔ mma mmea de, onnue.” Awofo binom buu mmea sɛ wɔyɛ adesoa mpo efisɛ ɛsɛ sɛ wɔhwehwɛ kunu ma wɔn na wotua tiade, na sɛ awofo no nyin a, mmea no ntumi nhwɛ wɔn.\nYesu kyerɛe sɛ abeawa nkwa hia te sɛnea abarimaa de hia no. Sɛnea onyanee Nain okunafo no babarima no, saa ara na onyanee Yairo babea no. (Marko 5:35, 41, 42; Luka 7:11-15) Bere a ɔsaa ɔbea bi a ɔwɔ “mmerɛwyɛ honhom mfe dunwɔtwe” yare wiei no, ɔfrɛɛ no “Abraham babea.” Ná ɛnyɛ asɛm a wɔde di dwuma wɔ Yudafo nhoma mu. (Luka 13:10-16) Saa asɛm a ɛkyerɛ obu ne nidi yi a Yesu de dii dwuma no kyerɛ sɛ na obu ɔbea no sɛ ɔno nso ne ho hia na ɔwɔ gyidi kɛse.—Luka 19:9; Galatifo 3:7.\nNea ne nkyerɛkyerɛ no de aba nnɛ: Asiafo bɛ bi ka sɛ: “Wowo ɔbabea a, ɛte sɛnea woregugu obi afuw so.” Agyanom a wɔyɛ Kristofo a wɔdɔ wɔn mma no mfa saa adwene no nhyɛ wɔn tirim; mmom wɔhwɛ wɔn mma yiye, mmarima ne mmea nyinaa. Awofo a wɔyɛ Kristofo no hwɛ de wɔn mma nyinaa kɔ sukuu sɛnea ɛsɛ na wɔhwɛ ma wonya apɔwmuden.\nYesu dii Maria Magdalene ni, efisɛ ɔno na ɔmaa ɔkɔka kyerɛɛ asomafo no sɛ wanyan afi awufo mu\nYesu gyee mmea dii. Sɛ ɔbea kodi adanse wɔ Yudafo asɛnnibea a, na wobu n’adanse te sɛ akoa. Abakɔsɛm kyerɛwfo Josephus a ɔtenaa ase asomafo no bere so no de afotu yi mae sɛ: “Mmea de, mma obiara nnnye wɔn adanse ntom efisɛ wonni anuonyam na biribiara mfa wɔn ho.”\nYesu de, wanni saa nsɛm no akyi, na mmom mmea na ɔma wodii ne wusɔre ho adanse. (Mateo 28:1, 8-10) Saa mmea anokwafo yi huu Awurade wu ne ne sie, nanso bere a wodii ne wusɔre ho adanse no, asomafo no annye anni. (Mateo 27:55, 56, 61; Luka 24:10, 11) Nanso mmea no a Kristo dii kan de ne ho kyerɛɛ wɔn ne wusɔre akyi no kyerɛ sɛ na obu mmea sɛ wɔn nso wɔfata sɛ wodi adanse te sɛ asuafo a wɔaka no.—Asomafo Nnwuma 1:8, 14.\nNea ne nkyerɛkyerɛ no de aba nnɛ: Mmarima a dwumadi hyehyɛ wɔn nsa wɔ Yehowa Adansefo asafo mu no tie nea mmea wɔ ka de kyerɛ sɛ wodwen mmea ho. Okununom a wɔyɛ Kristofo nso yɛ aso tie wɔn yerenom de kyerɛ sɛ ‘wodi wɔn ni.’—1 Petro 3:7; Genesis 21:12.\nBible Nnyinasosɛm Boa Ma Mmea Ani Gye\nWɔn a wɔde Bible akwankyerɛ yɛ adwuma no de obu ne nidi ma mmea\nSɛ mmarima suasua Kristo a, ɛma mmea nya obu ne fahodi a Onyankopɔn bɔɔ ne tirim sɛ mmea benya no. (Genesis 1:27, 28) Okununom a wɔyɛ Kristofo no mmu wɔn yerenom animtiaa sɛnea mmarima bi yɛ no; mmom no, wɔde Bible mu ntease yɛ adwuma na ɛboa ma wɔn yerenom ani gye.—Efesofo 5:28, 29.\nBere a Yelena fii ase suaa Bible no, na ne kunu tan n’ani a obiara nnim. Baabi a ɔbarima no tenae no, na wɔtaa kyere mmea ware wɔn na wɔhwe wɔn di wɔn ani. Yelena ka sɛ: “Nea misua fii Bible mu no hyɛɛ me den. Mebɛtee ase sɛ obi wɔ hɔ a ɔdɔ me paa na mesom bo ma no, na odwen me ho kɛse. Mebɛtee ase nso sɛ, sɛ me kunu sua Bible no a, obegyae nea ɔde yɛ me no.” N’asɛm no baa mu bere a awiei koraa no ne kunu penee so suaa Bible bɔɔ asu bɛyɛɛ Yehowa Dansefo no. Yelena ka sɛ: “Ɔbɛyɛɛ obi a ɔwɔ abotare ne ahosodi a nkurɔfo hwɛ no sua no. Yesuae sɛ obiara de ne yɔnko bɔne bɛkyɛ no.” Owiee n’asɛm no dɛn? Ɔka sɛ: “Bible mu ntease aboa me paa ma mate nka sɛ me ho hia na manya ahotɔ wɔ m’aware mu.”—Kolosefo 3:13, 18, 19.\nƐnyɛ Yelena nko na ɔwɔ saa suahu no. Kristofo mmea mpempem pii wɔ anigye mu efisɛ wɔne wɔn kununom nyinaa yere wɔn ho sɛ wɔde Bible mu ntease bɛyɛ adwuma wɔ wɔn aware mu. Wonya obu, awerɛkyekye ne ahotɔ wɔ wɔn nuanom Kristofo mu.—Yohane 13:34, 35.\nKristofo mmarima ne mmea nyinaa gye tom sɛ esiane sɛ yɛyɛ abɔnefo a yɛtɔ sin nti, yɛn nso yɛyɛ Onyankopɔn abɔde a wɔde yɛn “ahyɛ adehunu ase.” Nanso sɛ wɔbɛn wɔn Agya Yehowa Nyankopɔn a ɔwɔ ɔdɔ no a, wɔwɔ anidaso sɛ wobenya “ahofadi afi ɔporɔw nkoasom mu” akɔ “Onyankopɔn mma anuonyam ahofadi mu.” Hwɛ anidaso papa bi a ɛda hɔ retwɛn mmarima ne mmea a Onyankopɔn dwen wɔn ho no!—Romafo 8:20, 21.\nƆsomafo Paulo Baraa Mmea sɛ Wɔnnkasa Anaa?\nƆsomafo Paulo kyerɛw sɛ: “Momma mmea mmua wɔn ano wɔ asafo no mu.” (1 Korintofo 14:34) Dɛn na n’asɛm no kyerɛ? Nea ɔkae no kyerɛ sɛ wɔn adwene sua anaa? Dabi. Mpɛn pii mpo no, ɔkaa nneɛma pa a mmea tumi kyerɛkyerɛ ho asɛm. (2 Timoteo 1:5; Tito 2:3-5) Paulo krataa a ɔkyerɛw kɔmaa Korintofo no mu no, ɛnyɛ mmea nko na ɔkae sɛ wommua wɔn ano. Ɔkae sɛ, sɛ gyidini bi rekasa a, ankorankoro a wɔwɔ kasa horow ne nkɔmhyɛ akyɛde no nso ‘mmua wɔn ano.’ * (1 Korintofo 14:26-30, 33) Ebetumi aba sɛ Kristofo mmea bi ani gyee nneɛma foforo a na wɔresua no ho paa ma enti na wotumi twa ɔkasafo no ano bisa asɛm sɛnea na nkurɔfo taa yɛ wɔ hɔ no. Nea ɛbɛyɛ a nneɛma renyɛ basabasa nti, Paulo ka kyerɛɛ wɔn sɛ “wommisa wɔn ankasa wɔn kununom wɔ fie.”—1 Korintofo 14:35.\n^ nky. 24 Wopɛ sɛ wuhu mmea dwumadi wɔ asafo no mu ho nsɛm foforo a, hwɛ asɛm a ɛwɔ kratafa 23 a wɔato din, “Yehowa Adansefo Wɔ Mmea Asɛmpakafo Anaa?”\nText Baabi a wubetumi atwe nneɛma akenkan ƆWƐN-ABAN September 2012


Onchocerciasis, a wͻsan frε no nsu mu anifurae ne Robles yare yε yare a nsonsono a εtena mmoawa afoforo mu Onchocerca volvulusde ba. Ne nsεnkyerεnne bi ne ahokeka a emu yε den, honam ani a εsoasoa, ne anifurae. Ɛno ne yare a εtͻ so abien a εma anifurae, na edi trachoma akyi.\nNsonsono a εde yare no ba no nam ntuboa tumtum no a waka obi a ofi Simulium abusuakuw mu. Mpεn pii no, εsε sε ntuboa no ka obi mpεn dodow ansa na wanya yare no. Ntummoa yi taa tena nsuten ho, εno nti na yare no kura ne din no. Bere a wͻwͻ nipadua no mu no, nsonsono no wo mma(larvae) na mma yi pue fa honam no mu. Eyi mu no, onipa no betumi de yare no ama ntuboa a edi hͻ a ͻbεka nipa no. Yεwo akwan ahorow a wͻfa so yε yare yi mu nhwehwεmu a ebi ne nipadua mu akwaa anaa nsu mu nhwehwεmu a wͻyε wͻ honam no mu wͻ nkyene nsu mu na wͻhwε kwan sε mmoawa no beyi ne ho adi, aniwa mu a wͻhwehwε, anaa nsonsono a wͻhwehwε wͻ mmeae a asoasoa wͻ honam no mu.\nNea εyε nsu a wͻde ko yare nni hͻ ma yare yi. Kwan a wͻfa so siw yare yi ne sε woremma ntummoa no nka wo. Wubetumi ayε eyi denam aduru a εpam ntummoa a wode sra ne atade pa a wohyε so. Afoforo ne mmͻden a wͻbͻ de nnuru gu mmeae a ntummoa no wͻ de kumkum wͻn. Nnwuma ahorow rekͻ so de ayi yare no afi hͻ denam nnipakuw ahorow a wͻsa wͻn yare mpεn abien afe biara wͻ aman bi so. Wͻnam aduru ivermectin so na εsa wͻn a yare yi aka wͻn no yare asram asia kosi dumien biara. Ayaresa yi kum mma no na εnyε nsonsono no. Aduru a εne doxycycline, a ekum mmoawa a wotumi tena afoforo mu Wolbachia, yε nea etumi kum nsonsono no ma enti ebinom kamfo kyerε. Wobetumi nso ayi mmeae a asoasoa wͻ honam no ani no.\nNipa bεyε ͻpepem dunsͻn kosi aduonu anum na wͻanya yare yi bi, a wͻn mu bεyε mpem ahawͻtwe afa mu anya anifurae. Yare no mu dodow kͻ so wͻ Afrika Sahara anafo fam, na ebi nso wͻ Yemen ne mmeae a ate ne ho wͻ Amεrika Mfinimfini ne Amεrika Anafo. Wͻ afe 1915 mu no, oduruyεfo Rudolfo Robles dii kan de nsonsono no bataa ani yare yi ho. Kuw a εne Wiase Akwanhosan Ahyehyεde de yare yi aka nyarewa a wͻabu ani agu so ho.\nRetrieved from "https://ak.wikipedia.org/w/index.php?title=Onchocerciasis&oldid=21187"\nThis page was last edited on 23 Ɛbɔ 2019, at 03:46.


So Wokae?—June 2013 | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nGyidi bɛn na ebinom wɔ wɔ Bible ho, na ɛsɛ sɛ Kristofo bu no sɛn?\nEbinom wɔ gyidi sɛ, sɛ wɔkata wɔn ani bue Bible mu a, nkyekyɛm biara a wɔn ani bedi kan abɔ so no betumi aboa wɔn. Nokware Kristofo mmfa Bible nni dwuma saa kwan no so. Mmom wosua Bible nya nokware nimdeɛ ne akwankyerɛ pa.—12/15, kratafa 3.\n“Wiase” bɛn na Bible ka sɛ ebetwam no?\n“Wiase” a ebetwam no yɛ wiase no mu nnipa a wɔn abrabɔ ne Onyankopɔn apɛde nhyia. (1 Yoh. 2:17) Asase ne nnipa anokwafo bɛkɔ so atena hɔ.—1/1, kratafa 5-7.\nƐwom sɛ Abel awu de, nanso ɔda so kasa kyerɛ yɛn. (Heb. 11:4) Ɔkwan bɛn so na ɔyɛ saa?\nƆnam gyidi so na ɛyɛ saa. Sɛ yɛhwɛ Habel suasua ne gyidi a, ɛbɛyɛ sɛ nea ɔte ase a ɔrekasa kyerɛ yɛn tẽẽ.—1/1, kratafa 12.\nNneɛma bɛn na ɛsɛ sɛ yɛhwɛ yiye na antwe yɛn amfi Onyankopɔn ho?\nEbi ni: Yɛn adwuma, nneɛma a yɛde gye yɛn ani, abusuafo a yɛatu wɔn a yɛne wɔn bɛbɔ, kɔmputa ne mfiri a aba so, apɔwmuden ho nsɛm, sika ho adwene a ɛmfata, ahomaso anaa yɛn ho a yebebu atra so.—1/15, kratafa 12-21.\nDɛn na yebetumi asua afi Mose ahobrɛase mu?\nTumi a Mose nyae no amma wanyɛ ahomaso; wanka sɛ obetumi ayɛ biribiara, mmom ɔde ne ho too Onyankopɔn so. Sɛ yɛwɔ tumi anaa ɔdom akyɛde bi a, ɛsɛ sɛ yɛhwɛ yiye na amma yɛanyɛ ahomaso. Mmom ɛsɛ sɛ yɛde yɛn ho to Yehowa so. (Mmeb. 3:5, 6)—2/1, kratafa 5.\nWɔn a wobenyan wɔn no, ɛhe na wɔbɛtena?\nWobenyan nnipa bi a wɔn dodow si 144,000 ma wɔakɔtena soro. Nanso nnipa dodow no ara a wobenyan wɔn no bɛtena asase so daa.—3/1, kratafa 6.\nSɛ Bible ka sɛ Israelfo yɛ “komam momonotofo” a, ɛkyerɛ dɛn? (Yer. 9:26)\nNa wɔasen wɔn koma, enti na ehia sɛ woyi biribiara a ama wɔn koma asi kyekye no akwa. Na wɔn nsusuwii ne wɔn suban yɛ bɔne wɔ Onyankopɔn ani so. Eyi na na ama wɔn koma asi kyekye no. (Yer. 5:23, 24)—3/15, kratafa 9-10.\nSɛ yɛpɛ akomatɔyam a, dɛn nti na yebetumi asuasua Yesu?\nNa botae bi si Yesu ani so; ɛne sɛ ɔbɛyɛ Onyankopɔn apɛde. Na ɔdɔ a ɔwɔ ma n’Agya sõ; bio na ɔdɔ nnipa nso. Enti na Yesu nim sɛ n’Agya dɔ no na ogye no tom. Eyi na ɛma obi nya akomatɔyam wɔ asetenam.—4/1, kratafa 4-5.\nDɛn ne Onyankopɔn ahyehyɛde no fã a ɛwɔ asase so?\nAkwankyerɛ Kuw no, baa boayikuw ahorow, ahwɛfo akwantufo, mpanyimfo akuw, asafo ahorow, ne Adansefo nkorɛnkorɛ nyinaa ka bom yɛ Onyankopɔn ahyehyɛde no fã a ɛwɔ asase so.—4/15, kratafa 29.\nDɛn nti na yebetumi aka sɛ atemmu a Onyankopɔn de ba nkurɔfo so no nkyerɛ sɛ ne tirim yɛ den?\nYehowa ani nnye ɔbɔnefo wu ho. (Hes. 33:11) Onyankopɔn de atemmu reba a, yetumi hu sɛ ne dɔ nti odi kan bɔ nnipa kɔkɔ ansa na ɔde aba. Eyi ma yenya awerɛhyem sɛ daakye Onyankopɔn de atemmu ba a, yebenya yɛn ti adidi mu.—5/1, kratafa 5-6.\nDabi. Na aman a aka no yɛ saa nanso na Israelfo no nyɛ saa. Anyɛ yiye koraa no, bere a wɔrekyerɛw Hebri Kyerɛwnsɛm no de, na Israelfo di kan kum ɔbɔnefo no wie ansa na sɛ wɔde no bɛsɛn dua so a wɔde no asɛn so. Mpɛn pii no na wosiw no abo ma owu. (Lev. 20:2, 27) Na wɔde amu no sɛn dua so na ayɛ kɔkɔbɔ ama afoforo.—5/15, kratafa 13.\nWiase nyinaa asomdwoe—adɛn nti na abɔ nnipa saa?\nƐwom sɛ nnipa atumi ayɛ nneɛma akɛse pii de, nanso wɔammɔ nnipa sɛ wɔn ankasa ntutu wɔn anammɔn. (Yer. 10:23) Satan na edi wiase yi so, enti nnipa rentumi mmfa asomdwoe mma wiase. (1 Yoh. 5:19)—6/1, kratafa 16.\nSo Wokae?—June 2013


ናሆም 2 NASV – Nahum 2 AKCB | Biblica\nናሆም 2 NASV – Nahum 2 AKCB\n1Ɔtamfo reba wo so, Ninewe\nbɔ aban no ho ban,\nwɛn ɔkwan no,\nbɔ wo ho so\nna boa wʼahoɔden nyinaa ano!\n2Awurade de Yakob anuonyam bɛsan ama no\nte sɛ Israel de no,\nɛwɔ mu sɛ, asɛefo no ama ada mpan\nna wɔasɛe ne bobe mfuw.\n3Asraafo no nkatabo yɛ kɔkɔɔ;\nakofo no hyehyɛ ɔkɔben akotade.\nNnade a wɔde yɛɛ nteaseɛnam no\ntwa yerɛw yerɛw sɛ da a wɔyɛɛ no;\nmpeaw a wɔapema wɔ nnua so no rehim.\n4Nteaseɛnam no twiw fa mmɔnten so,\nna wodi akɔneaba.\nWɔte sɛ ogyatɛn a ɛredɛw;\nwɔbɔ yerɛdɛ te sɛ anyinam.\n5Ɔfrɛfrɛɛ nʼakofo a wodi mu,\nnanso wohintihintiw wɔ ɔkwan mu.\nWɔde mmirika kɔ kuropɔn no afasu ho;\nna wɔyɛ wɔn nkataanim krado.\n6Wobuebue asubɔnten apon no,\nna ahemfi no dwiriw gu fam.\n7Wɔhyɛ mmaraden sɛ\nwɔmfa kuropɔn no nnommum\nna wɔmfa wɔn nkɔ.\nNe mfenaa de wɔn nsa gu wɔn koko so\nsu te sɛ mmorɔnoma.\n8Ninewe te sɛ ɔtare a\nmu nsu resen kɔ.\nWɔteɛ mu se, “Munnyina hɔ! Munnyina hɔ!”\nNanso, obiara ansan nʼakyi.\n9Momfom dwetɛ no!\nMomfom sikakɔkɔɔ no!\nAhonyade a ɛwɔ adekoradan mu nyinaa!\nNa ahonyade no dɔɔso.\n10Wɔabɔ Ninewe korɔn, wɔayɛ no pasaa!\nKoma botow, na nkotodwe wosowosow,\nnnipa ho popo na wɔn anim hoa.\n11Mprempren he na gyata buw no wɔ,\nfaako a wɔma wɔn mma aduan no,\nfaako a gyatanini ne gyatabere kɔe\nna wɔn mma nso kɔ a wonsuro?\n12Gyata akum nea ɛbɛmee ne mma.\nWabobɔ hanam ama gyatabere no.\nƆde nea wakum ahyɛ ne bon ma\nna ɔde hanam ahyɛ nʼatu amaama.\n13“Me ne wo nka,”\nsɛnea Asafo Awurade se ni,\n“Mɛhyew wo nteaseɛnam na adan wusiw\nna afoa bekunkum wo gyatamma.\nMerennyaw wo hanam biara wɔ asase so.\nWɔrente wʼasomafo no nne bio.”\nAKCB : Nahum 2


Tie Ahwɛfo a Yehowa Apaw Wɔn No | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Monyɛ osetie mma wɔn a wodi mo anim no na mommrɛ mo ho ase mma wɔn, efisɛ wɔn na wɔhwɛ mo kra so.”—HEB. 13:17.\nDɛn na asafo mu mpanyimfo yɛ de hwɛ Onyankopɔn nguan?\nDɛn nti na ɛsɛ sɛ nguan no tie asafo mu mpanyimfo?\nAdɛn nti na ɛnyɛ papa sɛ mpanyimfo no sintɔ nti, yɛbɛpo wɔn afotu?\n1, 2. Adɛn nti na Yehowa ka sɛ ɔte sɛ oguanhwɛfo?\nYEHOWA aka sɛ ɔte sɛ oguanhwɛfo. (Hes. 34:11-14) Saa asɛm yi ma yehu sɛnea ɔte. Sɛ obi yɛ oguanhwɛfo a, onim sɛ ne nguan nkwa hyɛ ne nsa. Enti ɔde wɔn kɔ baabi a wobenya aduan adi na wɔanya nsu anom (Dw. 23:1, 2); n’ani wɔ nguan no ho awia ne anadwo (Luka 2:8); ɔbɔ wɔn ho ban na aboa bi ankyere wɔn anwe (1 Sam. 17:34, 35); ɔde nguammaa no bɔ ne bo (Yes. 40:11); nguan a wɔayera no ɔhwehwɛ wɔn, na wɔn a wɔapira nso, ɔkyekyere wɔn akuru.—Hes. 34:16.\n2 Tete no, na Yehowa nkurɔfo dodow no ara yɛ nguanhwɛfo ne akuafo. Enti bere a Yehowa kae sɛ ɔte sɛ oguanhwɛfo no, anyɛ den sɛ wɔbɛte ase. Ná wonim sɛ, sɛ obi wɔ nguan na wamma n’ani anku wɔn ho a, wɔrentumi nnyin prɔmprɔm fɛfɛɛfɛ. Nnipa nso hia Yehowa akwankyerɛ na wɔayɛ prɔmprɔm honhom fam. (Mar. 6:34) Sɛ nnipa nni ɔkannifo a ɔbɛma wɔn akwankyerɛ pa a, amanehunu nko ara. Esiane sɛ saafo no nnim papa nnim bɔne na wonni obi a ɔbɛbɔ wɔn ho ban nti, wɔayɛ sɛ “nguan a wonni ɔhwɛfo” a wɔnenam. (1 Ahe. 22:17) Nanso Yehowa ma ne nkurɔfo nea wohia biara.\n3 Ɛnnɛ nso yehu nea enti a Yehowa de ne ho toto oguanhwɛfo ho. Yehowa da so ara hwɛ ne nkurɔfo. Ɛnde, momma yɛnhwɛ kwan a Yehowa fa so kyerɛ ne nguan kwan na ɔma wɔn nea wohia wɔ yɛn bere yi so. Afei nso yɛbɛhwɛ nea ɛsɛ sɛ yɛyɛ wɔ n’akwankyerɛ ho.\nOGUANHWƐFO PA NO APAW NGUANHWƐFO NKUMAA\n4. Dɛn na Yesu yɛ de hwɛ Yehowa nguan?\n4 Yehowa de Yesu ayɛ Kristofo asafo no Ti. (Efe. 1:22, 23) Yesu ne “oguanhwɛfo pa no,” na ɔte sɛ n’Agya pɛpɛɛpɛ. Yesu dɔ nguan no na ɔhwɛ wɔn. Ɔde ‘ne kra mpo too hɔ maa nguan no.’ (Yoh. 10:11, 15) Kristo agyede afɔre no ayɛ nhyira kɛse paa ama adesamma! (Mat. 20:28) Nea Yehowa pɛ ne sɛ obiara a ɔkyerɛ Yesu mu gyidi no ‘rensɛe na mmom obenya daa nkwa.’—Yoh. 3:16.\n5, 6. (a) Henanom na Yesu apaw wɔn sɛ wɔnhwɛ ne nguan so? Dɛn na ehia sɛ nguan no nso yɛ? (b) Dɛn paa nti na ɛsɛ sɛ yetie asafo mu mpanyimfo?\n5 Dɛn na nguan no yɛ de kyerɛ sɛ wogye Yesu Kristo tom sɛ Oguanhwɛfo Pa no? Yesu kae sɛ: “Me nguan tie me nne na minim wɔn, na wodi m’akyi.” (Yoh. 10:27) Ɛnde, dɛn na ɛkyerɛ sɛ nguan no tie Oguanhwɛfo Pa no nne? Ɛno ara ne sɛ wobedi n’akwankyerɛ so wɔ biribiara mu. Ɔkwan biako a wɔbɛfa so akyerɛ sɛ wodi n’akwankyerɛ so ne sɛ wɔbɛyɛ osetie ama mpanyimfo a Yesu apaw wɔn sɛ wɔmmoa no na ɔnhwɛ nguan no. Ná Yesu ahyɛ adwuma bi ase, na ɔkyerɛe sɛ n’asomafo ne n’asuafo bɛtoa so. Ɔka kyerɛɛ wɔn sɛ ‘wɔnkyerɛkyerɛ’ ne “nguan nkumaa” no na wɔmma wɔn aduan. (Mat. 28:20; monkenkan Yohane 21:15-17.) Bere a asɛmpa no mu retrɛw no, nnipa pii bɛyɛɛ Yesu asuafo. Enti Yesu hwɛe sɛ asafo ahorow no benya ahwɛfo a wɔn ho akokwaw.—Efe. 4:11, 12.\n6 Akyiri yi ɔsomafo Paulo kyerɛw mpanyimfo a wɔwɔ Efeso asafo no mu ka kyerɛɛ wɔn sɛ honhom kronkron apaw wɔn sɛ ‘wɔnhwɛ Onyankopɔn asafo no so.’ (Aso. 20:28) Honhom kronkron na apaw asafo mu mpanyimfo a wɔwɔ hɔ nnɛ nso. Adɛn nti na yɛreka saa? Nea ɛwɔ Bible mu na wogyina so paw wɔn, na honhom kronkron nso na wɔde kyerɛw Bible no. Enti sɛ yɛyɛ osetie ma asafo mu mpanyimfo a, ɛkyerɛ sɛ yebu Yehowa ne Yesu sɛ Ahwɛfo kunini. (Luka 10:16) Eyi paa ne ade a ɛsɛ sɛ ɛka yɛn ma yetie mpanyimfo no. Nneɛma foforo nso wɔ hɔ a enti ɛsɛ sɛ yetie mpanyimfo no.\n7. Dɛn na mpanyimfo no yɛ boa wo na biribiara ansɛe wo ne Yehowa ntam?\n7 Sɛ asafo mu mpanyimfo retu wɔn nuanom Kristofo fo anaa wɔrehyɛ wɔn nkuran a, wɔde Bible mu nsɛm na ɛyɛ saa. Sɛ wɔretu anuanom fo a, wɔnkyerɛ wɔn sɛnea wɔmmɔ wɔn bra. (2 Kor. 1:24) Mmom wɔde Kyerɛwnsɛm no boa wɔn ma wɔn ankasa hu nea ɛfata sɛ wɔyɛ. Sɛ mpanyimfo yɛ saa a, ɛma biribiara kɔ so fɛfɛɛfɛ wɔanowɔano ma asomdwoe tena asafo no mu. (1 Kor. 14:33, 40) Bible ka sɛ mpanyimfo ‘hwɛ yɛn kra so.’ Saa asɛm yi kyerɛ sɛ nea ɛda mpanyimfo no koma so ne sɛ wɔbɛboa asafo no muni biara na biribiara ansɛe ɔne Yehowa ntam. Enti sɛ mpanyimfo no hu sɛ onua anaa onuawa bi reyɛ atu anammɔn bɔne bi a, wɔyɛ ntɛm hwim no. Sɛ nso wɔatu anammɔn bɔne bi dedaw a, wɔntwentwɛn wɔn nan ase; wɔboa no ntɛm. (Gal. 6:1, 2; Yuda 22) Anuanom, sɛ yɛhwɛ eyinom nyinaa a, ɛnsɛ sɛ ɛka yɛn ma ‘yɛyɛ osetie ma wɔn a wodi yɛn anim no’ anaa?—Monkenkan Hebrifo 13:17.\n8. Dɛn na mpanyimfo yɛ de bɔ Onyankopɔn nguan ho ban?\n8 Ná ɔsomafo Paulo yɛ ɔhwɛfo a Onyankopɔn nguan da ne koma so. Ɔkyerɛw ne nuanom a wɔwɔ Kolose ka kyerɛɛ wɔn sɛ: “Monhwɛ yiye: anhwɛ a obi de nyansapɛ ne nnaadaa hunu a egyina nnipa atetesɛm ne wiase mu nneɛma so a ennyina Kristo so bɛfa mo nnommum.” (Kol. 2:8) Saa kɔkɔbɔ yi ma yehu ade foforo nti a ɛsɛ sɛ yetie mpanyimfo no afotu. Sɛ mpanyimfo hu sɛ obi pɛ sɛ odidi anuanom ase sɛe wɔn gyidi a, wɔma anuanom ani ba wɔn ho so. Ɔsomafo Petro kae sɛ “atoro adiyifo” ne “akyerɛkyerɛfo atorofo” bɛsɔre na wɔato “akra a wɔn ase ntimii no brada.” (2 Pet. 2:1, 14) Ɛnnɛ nso sɛ mpanyimfo no hu biribi saa a, ɛsɛ sɛ wɔbɔ anuanom kɔkɔ. Mpanyimfo no yɛ Kristofo a wɔn ho akokwaw a wɔafa tebea pii mu. Bio nso wɔn a wɔpaw wɔn mpanyimfo no yɛ anuanom a wɔte Kyerɛwnsɛm no ase na wotumi kyerɛkyerɛ nokware no yiye. (1 Tim. 3:2; Tito 1:9) Mpanyimfo no ho akokwaw, wɔyɛ fakaa, na Bible abue wɔn adwenem, enti wotumi de afotu pa ma nguan no.\nSɛnea oguanhwɛfo bɔ ne nguan ho ban no, saa ara na mpanyimfo bɔ asafo no ho ban (Hwɛ nkyekyɛm 8)\nOGUANHWƐFO PA NO HWƐ NE NGUAN, ƆBƆ WƆN HO BAN\n9. Ɔkwan bɛn na Yesu fa so hwɛ asafo no nnɛ?\n9 Yehowa nam n’ahyehyɛde no so ma anuanom a wɔwɔ wiase nyinaa honhom fam aduan di mee. Yenya afotusɛm pii a egyina Kyerɛwnsɛm so wɔ asafo nhoma ahorow mu. Ɛtɔ da nso a, asafo no de akwankyerɛ besi asafo mu mpanyimfo so. Ebi wɔ hɔ a, ɔkyerɛw wɔn krataa. Ebi wɔ hɔ nso a, asafo no de soma ahwɛfo akwantufo kɔma wɔn. Eyi nyinaa yɛ akwan a Yesu fa so kyerɛ nguan no kwan.\n10. Sɛ onua bi ne asafo no mmɔ bio a, asɛyɛde bɛn na ɛde to ahwɛfo no so?\n10 Asafo mu mpanyimfo asɛde ne sɛ wɔbɛbɔ nguan no ho ban na wɔahwɛ wɔn. Sɛ yɛreka wɔn a ɛsɛ sɛ mpanyimfo no ani kũ wɔn ho paa a, ɛyɛ wɔn a wɔn gyidi ayɛ mmerɛw anaa wɔyare honhom fam. (Monkenkan Yakobo 5:14, 15.) Ebetumi aba sɛ wɔn mu bi ate ada na wɔne anuanom mmɔ bio. Sɛ Yehowa nguan no da mpanyimfo koma so ampa na wohu sɛ wɔn mu bi ayera a, wɔbɛyɛ nea wobetumi biara ahwehwɛ no. Wohu no a, wɔbɛhyɛ no nkuran sɛ ɔnsan mmra asafo no mu. Yesu kae sɛ: “M’Agya a ɔwɔ soro no ani nnye ho sɛ nkumaa yi mu biako bɛyera.”—Mat. 18:12-14.\nMPANYIMFO SINTƆ—ƐSƐ SƐ YEBU NO SƐN?\n11. Adɛn nti na ɛtɔ da a ɛyɛ den ma ebinom sɛ wobetie mpanyimfo no?\n11 Yehowa ne Yesu yɛ Ahwɛfo a wɔyɛ pɛ. Nanso asafo mu mpanyimfo yɛ nnipa; wɔwɔ sintɔ ne mmerɛwyɛ. Eyi nti ɛtɔ da a na ayɛ den ama ebinom sɛ wobetie mpanyimfo no. Ebia wɔbɛka sɛ: ‘Mpanyimfo no yɛ nnipa a wɔtɔ sin sɛ yɛn ara. Enti adɛn na ɛsɛ sɛ yetie wɔn afotu?’ Ɛyɛ ampa, mpanyimfo no nyɛ pɛ nanso ɛnsɛ sɛ yɛde yɛn adwene si wɔn sintɔ ne wɔn mmerɛwyɛ so.\n12, 13. (a) Tete no, mfomso bɛn na wɔn a wodi Onyankopɔn nkurɔfo anim yɛe? (b) Adɛn nti na Yehowa ma wɔkyerɛw akannifo bi mfomso wɔ Bible mu?\n12 Wɔn a Yehowa de wɔn dii ne nkurɔfo anim tete no mu biara nni hɔ a na ɔyɛ pɛ, na Kyerɛwnsɛm no ankatakata mfomso a wodii so. Sɛ yɛhwɛ Dawid sei a, Yehowa ma wɔsraa no sɛ Israel hene ma odii ne man anim. Nanso ne mmerɛwyɛ yii no hwee hɔ. Ɔfaa obi yere kum barima no pii so. (2 Sam. 12:7-9) Yɛnhwɛ ɔsomafo Petro nso. Ná odi akoten paa wɔ Kristofo asafo no mu nanso odii mfomso kɛse bi. (Mat. 16:18, 19; Yoh. 13:38; 18:27; Gal. 2:11-14) Adam ne Hawa akyi no, onipa biara ntenaa asase so a ɔyɛ pɛ ka Yesu ho.\n13 Adɛn nti na bere a wɔrekyerɛw Bible no, Yehowa ma wɔkaa akannifo bi mfomso wom? Yehowa yɛɛ saa de kyerɛe sɛ obetumi de nnipa a wɔtɔ sin akyerɛ ne nkurɔfo kwan ma ayɛ yiye. Nokwasɛm ne sɛ, efi tete nyinaa, nnipa a wɔtɔ sin na ɔde wɔn adi ne nkurɔfo anim. Enti ɛnnɛ yehu sintɔ anaa mmerɛwyɛ bi wɔ mpanyimfo no ho a, ɛnkyerɛ sɛ ɛsɛ sɛ yɛsɔre tia wɔn anaa yɛde wɔn anim yɛ fam. Yehowa hwɛ kwan sɛ yebetie wɔn na yɛadi wɔn ni.—Monkenkan Exodus 16:2, 8.\n14, 15. Yɛhwɛ sɛnea Yehowa ne n’asomfo a wɔtenaa ase tete no dii nkitaho a, dɛn na yebetumi asua afi mu?\n14 Ehia paa sɛ yetie mpanyimfo a wɔwɔ hɔ nnɛ no. Adɛn ntia? Wo deɛ hwɛ kwan a Yehowa faa so maa ne nkurɔfo akwankyerɛ tete no de gyee wɔn fii amanehunu mu. Yɛnhwɛ ɛho nhwɛso biako. Bere a Israelfo fii Egypt no, sɛ Onyankopɔn pɛ sɛ ɔma ɔman no akwankyerɛ a, na ɔde fa Mose ne Aaron so. Bere a Yehowa de ɔhaw a ɛto so du baa Egyptfo so no, na ehia sɛ Israelfo no di akwankyerɛ so na wɔanya wɔn ti adidi mu. Ná ɛsɛ sɛ wokum oguan yɛ aduan na wɔde mogya no srasra wɔn apongua ho ne n’atifi. Yemmisa sɛ Israelfo tee sɛ Yehowa ankasa de akwankyerɛ no rema anaa? Dabi, mmom Yehowa de besii Mose so, na ɔno nso de maa mpanyimfo no. Enti sɛ Israelfo no benya nkwa a, na ɛsɛ sɛ wotie mpanyimfo no. (Ex. 12:1-7, 21-23, 29) Ne tiatwa mu no, Mose ne mpanyimfo no gyinaa Yehowa ananmu de akwankyerɛ maa ne nkurɔfo. Ɛnnɛ nso Yehowa nam asafo mu mpanyimfo so yɛ saa ara.\n15 Yɛreka yi ebia wokae mmere foforo wɔ Bible mu a Yehowa faa nnipa anaa abɔfo so de akwankyerɛ maa ne nkurɔfo gyee wɔn nkwa. Eyi nyinaa ma yehu sɛ ɛtɔ da bi a Onyankopɔn ma afoforo tumi a wɔde bɛkasa ne din mu na wɔama ne nkurɔfo akwankyerɛ de agye wɔn afi ahohia mu. Ɛsɛ sɛ yɛhwɛ kwan sɛ Yehowa bɛyɛ saa ama ne nkurɔfo wɔ Harmagedon. Nanso ɛsɛ sɛ mpanyimfo a wogyina Yehowa anaa n’ahyehyɛde no ananmu nnɛ no hwɛ yiye paa na wɔamfa tumi a wɔwɔ no anhyɛ afoforo so.\n‘KUW BIAKO, ƆHWƐFO BIAKO’\n16. “Asɛm” bɛn na ɛsɛ sɛ yɛyɛ aso tie?\n16 Yehowa nkurɔfo nyinaa yɛ “kuw biako,” na yɛhyɛ “ɔhwɛfo biako” ase. Ɔno ne Yesu Kristo. (Yoh. 10:16) Yesu kae sɛ ɔne n’asuafo wɔ hɔ “nna nyinaa de kosi wiase nhyehyɛe no awiei.” (Mat. 28:20) Yesu te soro redi hene, na nsɛm a ebesisi ansa na wasɛe Satan wiase no nyinaa, ɔwɔ so tumi. Nea ɛbɛyɛ na yɛayɛ biako na yɛatena Onyankopɔn ahyehyɛde no mu dwoodwoo no, ehia sɛ yetie ‘asɛm bi wɔ yɛn akyi’ na yehu baabi a ɛsɛ sɛ yɛfa. “Asɛm” no bi ne Bible mu nsɛm a wɔnam Onyankopɔn honhom kronkron so kyerɛwee ne nea Yehowa ne Yesu de fa mpanyimfo so ma yɛn no.—Monkenkan Yesaia 30:21; Adiyisɛm 3:22.\nMpanyimfo bɔ ɔbaatankoro mmusua ho ban wɔ fekubɔne ho (Hwɛ nkyekyɛm 17, 18)\n17, 18. (a) Dɛn na Satan pɛ sɛ ɔyɛ Yehowa nguan no? Awerɛhyem bɛn na yebetumi anya? (b) Dɛn na yebesusuw ho wɔ adesua a edi hɔ no mu?\n17 Bible ka sɛ Satan “nenam sɛ gyata a ɔbobom apɛ obi amene no.” (1 Pet. 5:8) Satan redi Yehowa nguan ntɛntɛ te sɛ gyata bi a ɔkɔm de no a ɔrepɛ aboa bi akyere no awe. Nea Satan retwɛn ara ne sɛ oguan no bi bɛtew ne ho, na ɔde ne mu kua. Eyi nyinaa nti na ɛsɛ sɛ yɛne asafo no bɔ bere nyinaa na yɛbɛn ‘yɛn kra hwɛfo ne yɛn wɛmfo’ Yehowa. (1 Pet. 2:25) Wɔn a wobenya wɔn ti adidi mu wɔ ahohiahia kɛse no mu no, Adiyisɛm 7:17 ka sɛ Yesu “bɛhwɛ wɔn, na ɔbɛkyerɛ wɔn kwan akɔ nkwa asuti ho. Na Onyankopɔn bɛpopa wɔn aniwam nusu nyinaa.” Bɔhyɛ bɛn paa na ɛkyɛn eyi?\n18 Besi ha yi, yɛahu sɛ asafo mu mpanyimfo wɔ adwumasono bi. Ɛne sɛ wɔbɛhwɛ nguan a wɔde ahyɛ wɔn nsa no. Ɛnde, asɛm a ɛsɛ sɛ ɔpanyin biara bisa ne ho ne sɛ, ‘Mɛyɛ dɛn ahwɛ Yesu nguan no so yiye?’ Eyi ne asɛm a yebesusuw ho wɔ adesua a edi hɔ no mu.


Daniel 11 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Motu Mozambican Sign Language Myanmar Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Huallaga Huánuco) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xavante Xhosa Yoruba Zambian Sign Language Zimbabwe Sign Language Zulu\nPersia ne Greece ahemfo (1-4)\nAnaafo fam hene ne atifi fam hene (5-45)\nObi a ogyigye tow bɛba (20)\nNea odi apam no anim no, wobebubu no (22)\nWɔhyɛɛ abannennen nyame no anuonyam (38)\nAnaafo fam hene no ne atifi fam hene no bepiapia wɔn ho (40)\nNsɛm bi a ɛhaw adwene befi apuei ne atifi aba (44)\n11 “Me de, Mediani Dario afe a edi kan mu no,+ mesɔre gyinae sɛ mɛboa no na mahyɛ no den.* 2 Nea merebɛka akyerɛ wo yi yɛ nokware: “Hwɛ! Ahemfo baasa foforo bɛba Persia, na ɔhene a ɔto so anan no benya ahonyade pii asen wɔn a wɔaka nyinaa. Na sɛ n’ahonyade ma onya ahoɔden a, ɔbɛwosow biribiara ama akɔ atia Greece ahenni.+ 3 “Na ɔhenkɛse bi bɛba, na n’ahenni mu bɛtrɛw+ na wayɛ nea ɔpɛ biara. 4 Na sɛ n’ahenni no gyina a, ebegu, na wɔbɛkyekyɛ mu akɔ atifi, anaafo, apuei, ne atɔe.*+ Nanso ɛrenkodi n’asefo nsam, na ɛrenyɛ sɛ tumi a ɔde dii ade no, efisɛ wobetu n’ahenni ase de ama ebinom, na ɛnyɛ n’asefo. 5 “Na anaafo fam hene no, kyerɛ sɛ, ɔhenkɛse no asahene no baako, bɛyɛ den. Nanso, ɔbaako bi nso bedi no so nkonim, na n’ahenni mu bɛtrɛw, na ɛbɛyɛ kɛse asen ɔbaako no* de no. 6 “Mfe bi akyi no, wɔbɛka wɔn ho abom, na anaafo fam hene no babea bɛba atifi fam hene no nkyɛn ama wɔayɛ apam. Nanso basa a ɛma ɔbea no tumi no befi ne nsa. Ɔhene no ne ne basa nso rennyina. Na wobeyi ɔbea no ne wɔn a wɔde no bae no ama, na nea ɔwoo no ne nea ɔma ɔyɛɛ den wɔ saa mmere no mu nso, wobeyi wɔn ama. 7 Na ɔbea no aseni bi bɛba abesi ɔhene no* anan, na ɔbɛba asraafo no nkyɛn abɛtow ahyɛ atifi fam hene no abannennen so. Ɔne wɔn bɛko, na obedi wɔn so nkonim. 8 Afei nso, ɔde wɔn anyame, wɔn dade ahoni,* wɔn nneɛma a ɛyɛ fɛ* a wɔde dwetɛ ne sika kɔkɔɔ ayɛ, ne nkurɔfo a wɔakyere wɔn bɛkɔ Egypt. Na ɔbɛtwe ne ho afi atifi fam hene no ho mfe dodow bi. 9 Atifi fam hene no bɛba abɛtow ahyɛ anaafo fam hene no ahenni so, nanso ɔbɛsan akɔ n’asaase so. 10 “Ne* mma bɛhyehyɛ wɔn ho sɛ wɔrekɔko, na wɔbɛboaboa asraafo bebree paa ano. Sɛnea ɛte biara, ɔbɛba abetwiw afa asaase no so te sɛ nsuyiri. Nanso ɔbɛsan n’akyi, na ɔbɛko ara akodu n’abannennen mu. 11 “Na anaafo fam hene no bo befuw, na ɔbɛkɔ na ɔne no akɔko. Kyerɛ sɛ, ɔne atifi fam hene no bɛko. Na ɔbɛboaboa* dɔm kɛse ano, nanso wɔde dɔm kɛse no bɛhyɛ ɔbaako no* nsa. 12 Na wɔbɛsoa dɔm no akɔ. Ne koma bɛma ne ho so, na ɔbɛma mpempem bebree awuwu; nanso ɔremfa tumi kɛse a wanya no nyɛ adwuma. 13 “Na atifi fam hene no bɛsan aba, na ɔbɛboaboa dɔm kɛse a ɛsen kan de no ano. Mfe bi akyi, mmere no awiei no, sɛnea ɛte biara, ɔde asraafo pii ne nneɛma pii bɛba. 14 Saa mmere no, nnipa bebree bɛsɔre atia anaafo fam hene no. “Na wo man mu aturuturafo* bɛyɛ wɔn adwene sɛ wɔbɛma anisoadehu no aba mu, nanso wɔbɛhwehwe ase. 15 “Na atifi fam hene no bɛba abɛto akoban,* na wako afa kurow bi a wɔabɔ ho ban. Na anaafo fam asraafo* no rennyina, na ne nkurɔfo a wayi wɔn no nso rennyina. Na wɔrennya ahoɔden biara a wɔde begyina. 16 Nea ɔbɛba* abɛtow ahyɛ anaafo fam hene so no bɛyɛ nea ɔpɛ biara, na obiara rentumi nnyina n’anim. Obegyina Asaase Fɛfɛɛfɛ no* so,+ na obenya tumi a ɔde bɛsɛe ade. 17 Ɔde besi n’ani so sɛ ɔde n’ahenni mu ahoɔden nyinaa bɛba, na ɔne no bɛyɛ apam; na nea ɔbɛyɛ nyinaa bɛyɛ yiye. Wɔde mmea babea bɛma no sɛ ɔnsɛe no. Na ɔbea no rennyina, na ɔrenyɛ ne de bio. 18 Na ɔbɛsan de n’ani akyerɛ mpoano nsaase so, na ɔbɛko afa nsaase no pii. Na ɔsahene bi bɛma n’animguase afi no so sɛnea ɛbɛyɛ a n’animguase no befi hɔ. Ɔbɛma animguase no akogu ɔbaako no* so. 19 Na ɔbɛdan n’ani* akɔ abannennen a ɛwowɔ n’asaase so no ho, na obehintiw ahwe ase, na wɔrenhu no. 20 “Na obi bɛba abesi n’anan, na ɔbɛma obi a ogyigye tow* abɛfa ahenni fɛfɛɛfɛ no mu, nanso nna kakraa bi akyi no, wɔbɛsɛe no, nso ɛnyɛ abufuw anaa ɔko na wɔde bɛsɛe no. 21 “Obi foforo bɛba abesi n’anan. Ɔno de, wobebu no onipahunu,* na wɔremfa ahenni no mu anuonyam mma no. Ɔbɛba asomdwoe bere mu,* na ɔde tɛkrɛmadɛ* begye ahenni no. 22 Na asraafo* a wɔte sɛ nsuyiri no, ɔbɛpra wɔn akɔ, na obebubu wɔn. Na Nea odi apam no anim nso, obebubu no.+ 23 Esiane sɛ ebinom ne no bɛfa yɔnko nti, ɔbɛdaadaa nkurɔfo, na ɔnam ɔman ketewa bi so bɛba abɛyɛ kɛse. 24 Asomdwoe bere mu* na ɔbɛkɔ baabi a eye paa* wɔ ɔmantam no mu, na ɔbɛyɛ nea ne papa ne ne nananom anyɛ. Ɔbɛkyekyɛ nneɛma a wafom, ne nneɛma a wanya wɔ ɔko mu,* ne nneɛma foforo ama nkurɔfo. Na ɔbɛbɔ mmeae a wɔabɔ ho ban ho pɔw, nanso ɛbɛyɛ bere tiaa bi. 25 “Ne koma bɛka no ama ɔde ne tumi ako atia anaafo fam hene no, na ɔde asraafo bebree bɛkɔ no so. Anaafo fam hene no nso bɛboaboa ne ho ne no akɔko, na ɔde asraafo akokodurufo dɔm kɛse paa na ɛbɛkɔ. Na ɔrentumi* nnyina, efisɛ wɔbɛbɔ ne ho pɔw. 26 Wɔn a wodi ne nnuan pa no bi no, wɔn na wɔbɛma wahwe ase. “Na n’asraafo nso, wɔbɛpra wɔn akɔ,* na nnipa pii bewuwu. 27 “Na ahemfo baanu yi bedwen adwemmɔne; wɔbɛtena ɔpon baako ho, na obiara bɛka atosɛm akyerɛ ne yɔnko. Nanso ɛrenkosi hwee, efisɛ awiei no bɛba wɔ bere a wɔahyɛ no.+ 28 “Ɔde nneɛma pii bɛsan akɔ n’asaase so, na ne koma bɛsɔre atia apam kronkron no. Nea ɔbɛyɛ no bɛyɛ yiye, na ɔbɛsan akɔ n’asaase so. 29 “Bere a wɔahyɛ no so a, ɔbɛsan aba, na wabɛtow ahyɛ anaafo fam hene no so. Nanso saa bere yi renyɛ sɛ kan no, 30 efisɛ Kitim ahyɛn+ bɛba no so, na wɔbɛbrɛ no ase. “Na ɔbɛsan n’akyi, na ɔde abufuw bɛkasa atia apam kronkron no,+ na nea ɔbɛyɛ nyinaa bɛyɛ yiye. Ɔbɛsan akɔ, na wɔn a wɔmfa apam kronkron no nyɛ hwee no, ɔde n’adwene bɛkɔ wɔn so. 31 Na n’asraafo* bɛkeka wɔn ho, na wobegu tenabea kronkron no ho fĩ,+ kyerɛ sɛ, abannennen no, na wɔayi ade a wɔyɛ no daa no* afi hɔ.+ “Na wɔde akyiwade a ɛbɔ ɔman no bɛba.+ 32 “Na wɔn a wɔyɛ bɔne tia apam no, ɔde kasadɛ* bɛtwetwe wɔn ama wɔatew atua. Nanso wɔn a wonim wɔn Nyankopɔn no de, wobedi nkonim, na nea wɔbɛyɛ no bɛyɛ yiye. 33 Ɔman no mu nnipa a wɔwɔ nhumu no+ bɛma nnipa pii anya ntease. Na sekan ne ogya bekunkum ebinom, wɔbɛkyere ebinom akɔ, na wɔafom ebinom nneɛma; eyinom nyinaa bɛkɔ so nna dodow bi. 34 Nanso sɛ wɔkɔ amanehunu mu saa a, wɔbɛboa wɔn kakra. Na nnipa pii nam kasadɛ* so de wɔn ho bɛbɔ wɔn. 35 Wɔbɛma wɔn a wɔwɔ nhumu no bi ahu amane sɛnea ɛbɛyɛ a wobeyiyi wɔn mu fĩ, ahohoro wɔn ho, atew wɔn ho fitaa+ akosi awiei bere no, efisɛ bere a wɔahyɛ no nnui. 36 “Ɔhene no bɛyɛ nea ɔpɛ, na ɔbɛma ne ho so na wahyɛ ne ho anuonyam asen onyame biara; ɔbɛka nsɛm akɛse atia anyame mu Nyankopɔn no.+ Na nea ɔbɛyɛ nyinaa bɛyɛ yiye akosi sɛ abufuw no bɛba awiei, efisɛ nea wɔaka ato hɔ no bɛba mu. 37 Ɔremfa obu biara mma ne papanom Nyankopɔn, ɔremfa obu mma nea mmea ani gye ho no, na ɔremfa obu mma onyame foforo biara, na ɔbɛma ne ho so asen obiara. 38 Abannennen nyame no mmom na ɔbɛhyɛ no anuonyam; onyame a ne papanom nnim no no, ɔno na ɔde sika kɔkɔɔ ne dwetɛ ne aboɔden abo ne afɛfɛde* bɛhyɛ no anuonyam. 39 Na onyame foforo bi bɛboa no ama wako atia abannennen mu abannennen no, na ɛbɛyɛ yiye ama no. Wɔn a wobegye no atom no,* ɔbɛhyɛ wɔn anuonyam pii, na ɔbɛma wɔadi nnipa pii so, na obetwitwa nsaase atɔn.* 40 “Awiei bere no mu no, anaafo fam hene no ne no* bepiapia wɔn ho,* na atifi fam hene no de nteaseɛnam, ne nnipa a wɔtete apɔnkɔ so, ne po so ahyɛn bebree bɛba no so sɛ mframa kɛse; ɔbɛba nsaase no so abetwiw afa so te sɛ nsu a ayiri. 41 Afei nso, ɔbɛkɔ Asaase Fɛfɛɛfɛ no* so,+ na obedi nsaase pii so nkonim. Nanso eyinom de, wobenya wɔn ho atetew: Edom ne Moab ne Ammonfo mu atitiriw no. 42 Na ɔbɛkɔ so atow ahyɛ nsaase no so, na Egypt asaase rennya ne ho ntetew. 43 Sika kɔkɔɔ ne dwetɛ a wɔde asie, ne Egypt afɛfɛde* nyinaa, ɔno na ɔbɛkyerɛ nea wɔde bɛyɛ. Na Libiafo ne Etiopiafo bedi n’akyi.* 44 “Nanso ɔbɛte nsɛm bi afi apuei* ne atifi, na ɛbɛhaw no, na ɔde abufuw kɛse bɛkɔ sɛ ɔrekɔsɛe nnipa pii na wakunkum wɔn nyinaa. 45 Ɔde n’ahemfi ntamadan besi ɛpo kɛse no ne Asaase Fɛfɛɛfɛ no* bepɔw kronkron no ntam,+ na n’awiei bɛba, na ɔrennya ɔboafo biara.\n^ Anaa “mayɛ n’abannennen.”\n^ Nt., “ɔsoro mframa anan.”\n^ Ɛbɛyɛ sɛ ɛyɛ anaafo fam hene no.\n^ Anaa “ahoni a wɔagu.”\n^ Anaa “nneɛma a ɛsom bo.”\n^ Ɛbɛyɛ sɛ ɛyɛ atifi fam hene no.\n^ Anaa “akorɔmfo werɛmfo mma.”\n^ Anaa “abasa.”\n^ Anaa “Ahoɔfɛ no.”\n^ Anaa “nhyɛsofo.”\n^ Anaa “wobebu no animtiaa.”\n^ Ebetumi nso akyerɛ, “Ɔbɛba a ɔremmɔ nkae.”\n^ Anaa “adɛfɛdɛfɛsɛm.”\n^ Nt., “baabi a ɛyɛ srade.”\n^ Anaa “asade.”\n^ Anaa “wobebu afa wɔn so.”\n^ Anaa “n’abasa.”\n^ Anaa “afɔre a wɔbɔ no daa.”\n^ Ebetumi nso akyerɛ, “Obiara a ɔno begye no atom no.”\n^ Anaa “agye akatua.”\n^ Anaa “anaafo fam hene no ne no de wɔn mmɛn besi ani.”\n^ Anaa “n’anammɔn akyi.”\n^ Anaa “owiapuei.”


Atemmufo 6 | Intanɛt So Bible| Wiase Foforɔ Nkyerɛaseɛ\n6 Na Israelfo fii ase yɛɛ Yehowa ani so bɔne,+ enti Yehowa de wɔn hyɛɛ Midian+ nsa mfe ason. 2 Na Midian dii Israel so.+ Midian nti Israelfo hwehwɛɛ amoa wɔ mmepɔw mu, na wɔhwehwɛɛ abodan ne hintabea nso.+ 3 Sɛ Israelfo yɛ afuw a,+ na Midianfo ne Amalekfo+ ne Apueifo+ abɛtow ahyɛ wɔn so. 4 Wɔboaboa wɔn ano ne wɔn ko, na wɔsɛe wɔn asase so nnɔbae nyinaa kosi Gasa, na wonnyaw aduan anaa oguan anaa nantwi anaa afurum biara wɔ Israel.+ 5 Wɔde wɔn mmoa ne wɔn ntamadan nyinaa ba. Na wɔba yuu te sɛ mmoadabi;+ wɔne wɔn yoma nni ano,+ na wɔba asase no so bɛsɛe no.+ 6 Midianfo yi nti, ohia fitaa kaa Israelfo no. Afei Israelfo su frɛɛ Yehowa.+ 7 Bere a Midianfo haw Israelfo ma wosu frɛɛ Yehowa no,+ 8 Yehowa somaa odiyifo+ bi baa Israelfo nkyɛn bɛka kyerɛɛ wɔn sɛ: “Nea Israel Nyankopɔn Yehowa se ni, ‘Me na miyii mo fii Egypt+ de mo fii nkoafie bae.+ 9 Migyee mo fii Egypt ne wɔn a wɔhaw mo nyinaa nsam, na mepam wɔn fii mo anim, na mede wɔn asase maa mo.+ 10 Bio nso meka kyerɛɛ mo sɛ: “Mene Yehowa mo Nyankopɔn.+ Munnsuro Amorifo a mote wɔn asase so+ no anyame.”+ Nanso moantie me.’”+ 11 Akyiri yi Yehowa bɔfo+ bɛtenaa odupɔn a esi Ofra no ase, Abiesarni+ Yoas dupɔn no. Saa bere no na ne ba Gideon+ reporow awi wɔ nsã-kyi-amoa mu, sɛnea Midianfo no renhu. 12 Afei Yehowa bɔfo no baa ne nkyɛn bɛka kyerɛɛ no sɛ: “Ɔkatakyi kokodurufo, Yehowa ka wo ho.”+ 13 Ɛnna Gideon ka kyerɛɛ no sɛ: “Me wura, mesrɛ wo, sɛ Yehowa ka yɛn ho ampa a, dɛn nti na awie yɛn sɛɛ yi?+ N’anwonwade+ a yɛn agyanom kaa ho asɛm kyerɛɛ yɛn+ no wɔ he? Wɔkae sɛ, ‘Ɛnyɛ Egypt na Yehowa yii yɛn fii?’+ Na afei de Yehowa apo yɛn,+ na ɔde yɛn ahyɛ Midianfo nsa.” 14 Na Yehowa dan n’ani kyerɛɛ no kae sɛ: “Fa ahoɔden a wowɔ yi ara kɔ,+ na wubegye Israelfo afi Midianfo nsam.+ Ɛnyɛ me na meresoma wo?”+ 15 Ɛnna ɔka kyerɛɛ no sɛ: “Yehowa, mesrɛ wo. Dɛn na mede begye Israel?+ Manase abusuakuw mu nyinaa, m’asafo* na esua, na mene akumaa wɔ m’agya fie.”+ 16 Na Yehowa ka kyerɛɛ no sɛ: “Medi w’akyi,+ na wobɛsɛe Midianfo+ te sɛ onipa biako bi.” 17 Na obuaa no sɛ: “Sɛ m’anim aba nyam wɔ w’anim+ a, ɛnde yɛ sɛnkyerɛnne bi ma minhu sɛ wo na wo ne me rekasa.+ 18 Mesrɛ wo mfi ha nkɔ+ kosi sɛ mɛba wo nkyɛn de m’ayɛyɛde abesi w’anim.”+ Na ɔkae sɛ: “Mɛtena ha atwɛn akosi sɛ wobɛba.” 19 Na Gideon kɔpɛɛ abirekyi ba+ bi noae, na ɔde esiam efa biako yɛɛ paanoo a mmɔkaw nnim.+ Afei ɔde nam no guu kɛntɛn mu de ɛho nsu no nso guu kuku mu, na ɔde brɛɛ no wɔ dupɔn no ase. 20 Na nokware Nyankopɔn bɔfo no ka kyerɛɛ no sɛ: “Fa nam ne paanoo a mmɔkaw nnim no kosi ɔbotan kɛse no so,+ na hwie ɛho nsu no gu so.” Na ɔyɛɛ saa. 21 Afei Yehowa bɔfo no de poma a okura no ano kaa nam ne paanoo no, na ogya fi ɔbotan no mu bɛhyew nam ne paanoo no.+ Na Yehowa bɔfo no yera fii n’anim. 22 Afei Gideon hui sɛ ɛyɛ Yehowa bɔfo.+ Enti Gideon kae sɛ: “Ei, Awurade Tumfoɔ Yehowa! Yehowa bɔfo na mahu n’anim yi!”+ 23 Ɛnna Yehowa ka kyerɛɛ no sɛ: “Asomdwoe nka wo,+ nsuro.+ Worenwu.”+ 24 Afei Gideon sii afɔremuka+ wɔ hɔ maa Yehowa, na wɔfrɛ+ no Yehowa-Salom besi nnɛ. Ɛwɔ Abiesarfo kurow Ofra+ mu. 25 Saa anadwo no, Yehowa ka kyerɛɛ no sɛ: “Fa wo papa nantwinini a ɔto so abien a wadi mfe ason no, na bubu Baal afɔremuka+ a wo papa sii no, na twa ɔbosom dua a ɛwɔ ho no.+ 26 Afei hyehyɛ abo fa yɛ afɔremuka ma Yehowa wo Nyankopɔn wɔ aban yi atifi, na twitwa ɔbosom dua a wubetwa no mu asinasin na fa nantwinini a ɔto so abien yi bɔ ɔhyew afɔre wɔ so.” 27 Enti Gideon yii ne nkoa no mu mmarima du sɛ wɔrekɔyɛ nea Yehowa aka akyerɛ no no.+ Nanso na osuro ne papa fiefo ne kurom hɔfo, enti wanyɛ adwuma no awia; ɔyɛɛ no anadwo.+ 28 Anɔpahema a kurom hɔfo sɔree no, wɔnkɔhwɛ a, Baal afɔremuka na wɔabubu no yi, na ɔbosom dua+ a ɛwɔ ho no nso na wɔatwa yi! Ná wɔde nantwinini a ɔto so abien no nso abɔ afɔre wɔ afɔremuka a wɔasi no so. 29 Na wobisabisaa wɔn ho sɛ: “Hena na ɔyɛɛ saa ade yi?” Ɛnna wofii ase hwehwɛɛ mu. Akyiri yi wɔkae sɛ: “Yoas ba Gideon na odii saa dwuma yi.” 30 Enti kurom hɔfo ka kyerɛɛ Yoas sɛ: “Fa wo ba no bra ma yenkum no,+ efisɛ wabubu Baal afɔremuka na watwa ɔbosom dua a ɛwɔ ho no nso.” 31 Afei Yoas+ ka kyerɛɛ nnipa a wɔbaa no so no nyinaa sɛ:+ “Mo na mubedi Baal asɛm ama no, anaa mo na mubegye no? Nea ɔbɛka Baal asɛm ama no no, wonkum no anɔpa yi ara.+ Sɛ ɔyɛ Onyankopɔn+ na obi abubu n’afɔremuka a, momma ɔno ara nka n’asɛm.”+ 32 Enti da no ara, ɔtoo no din Yerubaal,+ na ɔkae sɛ: “Obi abubu Baal afɔremuka a, momma ɔno ara nka n’asɛm.”+ 33 Na Midianfo+ ne Amalekfo+ ne Apueifo+ nyinaa boaa wɔn ano+ kutuu na wotwa baa Yesreel+ bon mu. 34 Afei Yehowa honhom+ beduraa Gideon ho, na ɔhyɛn abɛn+ frɛɛ Abiesarfo+ bedii n’akyi. 35 Bio nso, otuu abɔfo+ kɔɔ Manase asase nyinaa so, na wɔn nso bedii n’akyi. Na otuu abɔfo foforo kɔɔ Aser ne Sebulon ne Naftali nsase so, na wobehyiaa no. 36 Na Gideon ka kyerɛɛ nokware Nyankopɔn no sɛ: “Sɛ wonam me so begye Israel, sɛnea woaka no a,+ 37 ɛnde mede oguan nhwi rekɔhata awiporowbea. Sɛ obosu fɔw oguan nhwi no nkutoo, na fam hɔ nyinaa wo a, mehu ampa sɛ wonam me so begye Israel, sɛnea woaka no.” 38 Na saa ara na ɛbae. Bere a ɔsɔree anɔpa a okyĩĩ obosu no fii oguan nhwi no mu no, nsu a efii mu bae no yɛɛ ɛsɛn kɛse bi mã. 39 Ɛnna Gideon ka kyerɛɛ nokware Nyankopɔn sɛ: “Mesrɛ wo, mma wo bo mmfuw me; ma menka asɛm biako pɛ. Ma memfa oguan nhwi yi nsɔ ade biako pɛ nhwɛ. Mesrɛ wo ma nhwi no nkutoo nwo, na obosu mfɔw fam hɔ nyinaa.” 40 Na anadwo no, Onyankopɔn yɛɛ saa. Nhwi no nkutoo woe, na obosu fɔw fam hɔ nyinaa.\n^ Nea ɛkyerɛ ne, “m’apem.”


Nkonyaayi, Asumansɛm, Ne Abayisɛm Ho Nokwasɛm\nƆkwan a Ɛkɔ Daa Nkwa Mu No—So Woahu?\nKENKAN WƆ Abbey Acholi Afrikaans Amharic Ateso Attié Aukan Baoule Bassa (Cameroon) Batak (Karo) Bissau Guinean Creole Boulou Bété Chichewa Chitonga Cibemba Damara Douala Edo English French Ga Haitian Creole Igbo Indonesian Italian Jula Kiluba Kinyarwanda Kisonge Kwanyama Lhukonzo Lingala Lomwe Luganda Luo Medumba Ngangela Nyungwe Nzema Oromo Portuguese Rutoro Shona Sidama Spanish Swahili Tigrinya Tiv Twi Urhobo Venda Wolaita Xhosa Yacouba Yoruba\n1. Ɔkwan bɛn so na nkonyaayi, asumansɛm, ne abayisɛm atrɛw?\nNHOMA bi a wɔfrɛ no African Traditional Religion, kyerɛ sɛ “wɔ Afrika no, ɛho nhia sɛ wubebisa sɛ bayi wɔ hɔ anaasɛ enni hɔ,” na ɔde kaa ho sɛ, “Afrikani biara gye tom paa sɛ bayi wɔ hɔ ankasa.” Wɔn a wonnim nhoma ne wɔn a wonim nhoma nyinaa gye nkonyaayi, asumansɛm, ne abayisɛm di. Nkramofo ne Kristoman akannifo nso gye di.\n2. Sɛnea nnipa pii gye di no, ɛhefa na nkonyaayifo tumi no fi?\n2 Sɛnea Afrikafo pii gyidi kyerɛ no, ahonhom a wontumi nhu wɔn, honhom mu tumi bi wɔ hɔ. Onyankopɔn wɔ so tumi. Ahonhom ne nananom a wɔawuwu betumi de adi dwuma. Na nnipa binom nso nim ɔkwan a wɔfa so nya na wɔde di dwuma, sɛ́ wɔde bɛyɛ adepa (bayi papa) anaa adebɔne (bayi bɔne).\n3. Dɛn ne bayi bɔne, na dɛn na nnipa gye di sɛ ebetumi ayɛ?\n3 Wɔde bayi bɔne, anaasɛ asumansɛm di bɔne tia atamfo. Wosusuw sɛ wɔn a wɔde di dwuma no wɔ tumi bi a wɔde soma mpan, nnomaa, nwansena, ne mmoa foforo ma wɔkɔtow hyɛ nkurɔfo so. Dodow ara gye di sɛ bayi bɔne na ɛde ntɔkwaw a esi, awo a wonnya, nyarewa, ne owu mpo ba.\n4. Dɛn na nnipa pii gye di fa abayifo ho, na dɛn na ebinom a wɔde wɔn ho ahyɛ abayisɛm mu pɛn no mu bi aka?\n4 Nea ɛne no di nsɛ ne abayisɛm. Wɔkyerɛ sɛ abayifo gyaw wɔn nipadua gu hɔ anadwo na wotu, ebia wokohyia abayifo foforo anaasɛ wɔkɔwe nnipa a wɔanya wɔn nam. Esiane sɛ abayifo no nipadua no da so ara da wɔn mpa so nti, wɔn a aduru kyere wɔn ma wogyae abayisɛm di na wɔde asɛm yi ho adanse ma. Sɛ nhwɛso no, Afrika nsɛmma nhoma bi faa nkurɔfo bi a wɔagyae bayi (titiriw mmeawa) nsɛm kae sɛ: “Makunkum nnipa 150 denam kaa akwanhyia a meyɛ ma ɛbae so.” “Makunkum mmofra baanum denam wɔn mogya nyinaa a menomee so.” “Makunkum me mpenafo baasa esiane sɛ wogyaee me nti.”\n5. Dɛn ne bayi papa, na wɔyɛ no ɔkwan bɛn so?\n5 Wɔkyerɛ sɛ bayi papa bɔ nnipa ho ban fi bɔne ho. Wɔn a wɔwɔ bayi papa no hyɛ nkonyaayi mpɛtea anaa bansere. Wɔnom nnuru a ɛbɛbɔ wɔn ho ban anaa wɔde srasra wɔn ho. Wɔde nneɛma bi a wogye di sɛ tumi bi a ɛbɛbɔ wɔn ho ban wom sie wɔn afie mu anaa fam. Wogye suman nneɛma a Koran anaa Bible mu nsɛm wom di.\nAtoro ne Nnaadaa\n6. Dɛn na Satan ne n’adaemone no ayɛ wɔ bere bi a atwam no, na ɔkwan bɛn so na ɛsɛ sɛ yebu wɔn tumi no?\n6 Ɛyɛ nokware sɛ Satan ne n’adaemone no yɛ nnipa atamfo a wɔn ho yɛ hu. Wɔwɔ tumi a wotumi de nya nnipa adwene ne wɔn asetra so tumi, na tete no, wotumi hyɛnee nnipa ne mmoa nyinaa mu. (Mateo 12:43-45) Bere a ɛnsɛ sɛ yebu wɔn tumi sɛ esua no, saa ara nso na ɛnsɛ sɛ yebu saa tumi no sɛ ɛyɛ den dodo.\n7. Dɛn na Satan pɛ sɛ yegye di, na ɔkwan bɛn so na wɔyɛ eyi ho mfatoho?\n7 Satan aben wɔ nnaadaa mu. Ɔdaadaa nkurɔfo ma wosusuw sɛ ɔwɔ tumi kɛse sen sɛnea ɔwɔ ankasa. Sɛ mfatoho no: Wɔ ɔko bi a esii wɔ Afrika man biako so no, asraafo no de akasam afiri hunahunaa wɔn atamfo. Ansa na asraafo no bɛtow ahyɛ wɔn atamfo so no, wɔbɔ aprɛm ne atuo nnyigyei a wɔakyere agu hama so denneennen. Na wɔpɛ sɛ wɔn tamfo no gye di sɛ wɔne asraafo a wɔwɔ akode a ano yɛ den na ahyia. Wɔ saa kwan no ara so no, Satan pɛ sɛ nnipa gye di sɛ ne tumi nni ano. N’atirimpɔw ne sɛ obehunahuna nkurɔfo ma wɔayɛ n’apɛde na ɛnyɛ Yehowa apɛde. Mmoma yensusuw atoro abiɛsa bi a Satan pɛ sɛ nkurɔfo gye di ho nhwɛ.\n8. Atoro biako bɛn na Satan hyɛ ho nkuran?\n8 Atoro biako a Satan hyɛ ho nkuran ni: Adebɔne biara mma kwa; adebɔne biara a emfi obi pɔtee nam tumi bi a wontumi nhu so na ɛba. Sɛ nhwɛso no, fa no sɛ atiridiinini akum abofra bi. Ebetumi aba sɛ ne maame nim sɛ atiridiinini yɛ yare a ntontom de ba. Nanso ebia obegye adi nso sɛ obi na ɔnam bayi so somaa ntontom no sɛ ɔmmɛka ne ba no.\nƐtɔ mmere bi a, nneɛma bɔne sisi kɛkɛ\n9. Ɔkwan bɛn so na Bible no kyerɛ sɛ ɛnyɛ ɔhaw nyinaa na efi Satan?\n9 Ɛwom sɛ Satan wɔ tumi a obetumi de ɔhaw ahorow aba de, nanso ɛyɛ mfomso sɛ yebegye adi sɛ ɔno na ɔde ɔhaw ahorow nyinaa ba. Bible ka sɛ: “Ɛnyɛ ahoɔharefo na wodi nkonim mmirikatu mu, na ɛnyɛ ahoɔdenfo na wodi nkonim ɔko mu, na ɛnyɛ anyansafo na wonya aduan, na ɛnyɛ nhumufo na wonya ahonyade, na ɛnyɛ animdefo na wonya nnipa anim dom; efisɛ asiane to wɔn nyinaa bere a wɔnhwɛ kwan.” (Ɔsɛnkafo 9:11) Ommirikatufo bi ho betumi ayɛ hare asen afoforo, nanso ebetumi aba sɛ ɔrenni nkonim. ‘Asiane’ bi betumi ama wadi nkogu. Ebia obehintiw ahwe ase anaasɛ ɔbɛyare anaasɛ ne kotodwe behuan. Saa nneɛma yi betumi ato obiara. Ɛnyɛ bere nyinaa na efi Satan anaasɛ ɛnam bayi so na ɛba; esi kɛkɛ.\n10. Dɛn na wɔka fa abayifo ho, na yɛyɛ dɛn hu sɛ eyi yɛ atoro?\n10 Atoro a ɛto so abien a Satan de ba ne sɛ: Abayifo gyaw wɔn nipadua hɔ tu anadwo kohyia abayifo foforo anaa wɔkɔtwe nkurɔfo mogya anaa wɔkɔwe nnipa a wonya wɔn no nam. Afei bisa wo ho sɛ: ‘Sɛ abayifo betumi ayɛ saa a, ɛnde dɛn ankasa na efi nipadua no mu no?’ Sɛnea yɛahu no, ɔkra no ne onipa no, ɛnyɛ biribi a ebetumi afi onipa no mu. Bio nso, honhom no yɛ nkwa tumi a ɛma nipadua no nya ahoɔden a sɛ efi nipa no mu a ɛrentumi nyɛ biribiara.\nAbayifo ntumi nnyaw wɔn nipadua hɔ\n11. Dɛn na ɛma yegye di sɛ abayifo rentumi nnyaw wɔn nipadua hɔ, na so wugye eyi di?\n11 Ɔkra no anaa honhom no rentumi mfi nipadua no mu nkɔyɛ adebɔne anaa ade papa biara. Enti, abayifo rentumi nnyaw wɔn nipadua hɔ. Nneɛma a wɔkyerɛ sɛ wɔyɛ anaa wosusuw sɛ wɔayɛ no nyɛ nokware.\n12. Ɔkwan bɛn so na Satan ma nnipa gye di sɛ wɔyɛ nneɛma bi a wɔnyɛe?\n12 Yɛbɛyɛ dɛn atumi akyerɛkyerɛ nsɛm a wɔn a wɔde wɔn ho ahyɛ abayisɛm mu da na wɔagyae aka no mu? Satan betumi ama nnipa agye adi sɛ wɔayɛ nneɛma bi a wɔnyɛe. Satan nam anisoadehu so betumi ama wɔasusuw sɛ wɔahu biribi, wɔate biribi, anaa wɔayɛ biribi a wɔnyɛe. Wɔ saa kwan yi so no, Satan pɛ sɛ ɔdan nnipa fi Yehowa ho na wama wɔasusuw sɛ Bible no nyɛ nokware.\n13. (a) So bayi papa ye? (b) Dɛn na Kyerɛwnsɛm no ka fa nkonyaayi ho?\n13 Atoro a ɛto so abien ni: Bayi papa—nkonyaayi a wosusuw sɛ ɛko tia bayi bɔne—ye. Bible no nkyerɛ nsonsonoe biara a ɛda bayi bɔne ne bayi papa mu. Ɛkasa tia nkonyaayi nyinaa. Susuw mmara horow a Yehowa de maa Israel man a ɛfa nkonyaayi ne wɔn a wɔde wɔn ho hyem no ho hwɛ:\n“Munnni asumansɛm.”—Leviticus 19:26.\n“Sɛ ɔbarima anaa ɔbea di asumansɛm anaa ɔwɔ akɔm honhom a, wonkum wɔn.”—Leviticus 20:27.\n“Ɛnsɛ sɛ obi a ɔyɛ abusude yi bi tena mo mu: Obi a . . . oyi nkonyaa, nea ɔhwehwɛ hyɛbea ho sɛnkyerɛnne anaa odi asumansɛm, nea ɔkyekyere afoforo anaa ɔkɔ abisa.”—Deuteronomium 18:10-14.\n14. Dɛn nti na Yehowa hyɛɛ mmara tiaa nkonyaayi?\n14 Mmara horow yi maa emu daa hɔ pefee sɛ Onyankopɔn mpɛ sɛ ne nkurɔfo de wɔn ho hyɛ nkonyaayi mu. Yehowa de mmara yi maa ne nkurɔfo efisɛ ɔdɔ wɔn na ɔmpɛ sɛ ehu ne gyidihunu fa wɔn nnommum. Ná ɔmpɛ sɛ adaemone hyɛ wɔn so.\n15. Ɔkwan bɛn so na Bible kyerɛ sɛ Yehowa wɔ tumi kɛse sen Satan?\n15 Ɛwom sɛ Bible no nka nea adaemone betumi ayɛ ne nea wontumi nyɛ nyinaa de, nanso ɛkyerɛ sɛ Yehowa Nyankopɔn wɔ tumi kɛse sen Satan ne n’adaemone no koraa. Yehowa ma wotuu Satan fii soro. (Adiyisɛm 12:9) Hyɛ no nsow nso sɛ, Satan bisaa hokwan a ɔde bɛsɔ Hiob ahwɛ fii Onyankopɔn nkyɛn na odii kɔkɔbɔ a wɔde maa no sɛ mma onkum Hiob no so.—Hiob 2:4-6.\n16. Hena nkyɛn na ɛsɛ sɛ yɛhwehwɛ ahobammɔ?\n16 Mmebusɛm 18:10 ka sɛ: “Abannennen ne Yehowa din. Emu na ɔtreneeni guan kɔ, na onya ahobammɔ.” Enti ɛsɛ sɛ yɛhwehwɛ ahobammɔ fi Yehowa hɔ. Onyankopɔn asomfo mfa wɔn ho nto asuman anaa nnuru so mfa nhwehwɛ ahobammɔ mfi Satan ne n’adaemone nneyɛe bɔne ho, na wonsuro asumanfo kaberɛkyere nso. Onyankopɔn asomfo gye nea Bible ka no di: “Yehowa de, n’aniwa kyini asase so baabiara sɛ ɔde n’ahoɔden bedi ama wɔn a wɔn koma di mũ wɔ ne ho.”—2 Beresosɛm 16:9.\n17. Dɛn ho awerɛhyem na Yakobo 4:7 ma yɛn, nanso dɛn na ɛsɛ sɛ yɛyɛ?\n17 Wo nso sɛ wosom Yehowa a, wubetumi anya saa ahotoso yi. Yakobo 4:7 ka sɛ: “Mommrɛ mo ho ase nhyɛ Onyankopɔn ase; munsiw Ɔbonsam kwan na obeguan afi mo ho.” Sɛ wosom nokware Nyankopɔn no, na wobrɛ wo ho ase ma no a, wubetumi anya Yehowa mu ahotoso sɛ ɔbɛbɔ wo ho ban.\nSo Abayifo Betumi Adi Anyinam So?\nWɔ 1977 mfiase no, wɔhyew nnipa 14 a na wosusuw sɛ wɔyɛ abayifo kum wɔn wɔ baabi a ɛbɛn Pietersburg, wɔ South Africa. South Africafo nsɛmma nhoma a wɔfrɛ no Drum kae wɔ eyi ho sɛ: “Ehu aka mmarima ne mmea a wɔwɔ ɔman no mu no. Wosuro sɛ wɔde bayi bɛhaw wɔn na anyinam apae asi wɔn so . . .\n“Ɛsɛ sɛ wɔyɛ ho biribi . . . Esiane eyi nti, DRUM nsɛmma nhoma no twaa asumanfo nyinaa mpoa sɛ: Yɛde R5 000 [$5,750 (U.S.) saa bere no] ato yɛn adwumayɛbea retwɛn mo sɛ, sɛ March 1977 no mo mu bi tumi ma anyinam pae kum Stanley Motjuwadi a, ɔmmɛfa. Sɛ morentumi nyɛ a, momma obiara nhu sɛ yɛ a moyɛ mo ho sɛ mubetumi adi anyinam so no yɛ nkwaseasɛm a ɛho nhia.\n“Enti, mo abayifo atorofo, mumfi ase nsɔ mo bayi kuku no ase gya. Sɛ mowɔ tumi a, monyɛ mma yɛnhwɛ.”\nSo abayifo no tumi maa anyinam paee de dwudwoo wɔn ano? Dabi, wɔantumi. Owura Motjuwadi, Drum kyerɛwfo no anwu na mmom ɔyɛɛ yiye, na awiei koraa no ɔbɛyɛɛ nsɛmma nhoma no samufo.\nAdaka: Ɔkwan bɛn so na nhoma kyerɛwfo bi a ɔwɔ South Africa kasa tiaa abayifo, na dɛn na efi mu bae?\nƆFA 1 So Ɔsom Nyinaa Kyerɛkyerɛ Nokware No?\nƆFA 2 Wobɛyɛ Dɛn Atumi Asua Nokwasɛm a Ɛfa Nyankopɔn Ho No?\nƆFA 3 Henanom Na Wɔte Ahonhom Atenae Hɔ?\nƆFA 4 Ɛhefa Na Yɛn Nananom Wɔ?\nƆFA 5 Nkonyaayi, Asumansɛm, Ne Abayisɛm Ho Nokwasɛm\nƆFA 6 Onyankopɔn Gye Ɔsom Ahorow Nyinaa Tom Anaa?\nƆFA 7 Henanom Na Wɔsom Nokware Som?\nƆFA 8 Twe Wo Ho Fi Atoro Som Ho; Fa Wo Ho Bɔ Nokware Som\nƆFA 9 Nokware Som So Betumi Aba Wo Mfaso Daa!\nText Baabi a wubetumi atwe nneɛma akenkan Ɔkwan a Ɛkɔ Daa Nkwa Mu No—So Woahu?\nDɛn na Bible Ka Fa Ahonhonsɛmdi Ho?


ኢያሱ 8 NASV – Yosua 8 AKCB | Biblica\nኢያሱ 8 NASV – Yosua 8 AKCB\nIsraelfo Di Ai So\n1Afei, Awurade ka kyerɛɛ Yosua se, “Nsuro anaasɛ mma wo koma ntu. Fa wʼasraafo no nyinaa na kɔtow hyɛ Ai so, efisɛ mede Aihene, ne nkurɔfo, ne kuropɔn ne nʼasase ama wo. 2Wobɛsɛe wɔn sɛnea wosɛe Yeriko ne ne hene no. Nanso, saa bere yi de, mutumi fa asade ne anantwi no. Ma wʼasraafo no nkɔtɛw kuropɔn no akyi.”\n3Na Yosua ne Israel nsraadɔm no sii mu sɛ wɔrekɔtow ahyɛ Ai so. Yosua yii asraafo mpem aduasa, somaa wɔn anadwo, 4hyɛɛ wɔn se, “Monkɔtɛw wɔ ahintawee a ɛwɔ kuropɔn no akyi na monyɛ krado mma ɔko. 5Sɛ yɛn asraafo no tow hyɛ Ai so a, Ai mmarima befi adi abɛko, sɛnea wɔyɛɛ kan no, na yebeguan. 6Yɛbɛma wɔataa yɛn ara kosi sɛ wɔn nyinaa befi kuropɔn no mu. Na wɔbɛka se ‘Israelfo no reguan sɛnea wɔyɛɛ kan no.’ 7Afei mubefi mo ahintawee hɔ ntɛm so akɔfa kuropɔn no, efisɛ Awurade, mo Nyankopɔn de bɛma mo. 8Monto kuropɔn no mu gya sɛnea Awurade ahyɛ no. Munim nea ɛsɛ sɛ moyɛ.”\n9Enti wofii hɔ anadwo no kɔtɛw Bet-El ne Ai atɔe fam ntam. Nanso, Yosua de, ɔkaa nnipa no mu wɔ wɔn atenae hɔ anadwo no.\n10Ade kyee anɔpahema no, Yosua nyan nʼakofo ma wɔde wɔn ani kyerɛɛ Ai a Israel ntuanofo ka wɔn ho. 11Wɔkɔbɔɔ atenae wɔ Ai atifi fam a obon da wɔne kuropɔn no ntam. 12Anadwo no, Yosua somaa asraafo mpem anum sɛ wɔnkɔtɛw Bet-El ne Ai ntam wɔ kuropɔn no atɔe fam. 13Enti ɔmaa asraafo no mu fa kɛse gyinaa kuropɔn no atifi fam a na atɛwfo no bi nso wɔ kuropɔn no atɔe fam. Yosua ankasa de, ɔtenaa obon no mu anadwo no.\n14Aihene huu sɛ Israelfo no wɔ obon no fa nohɔ no, ntɛm so, ɔne nʼakofo nyinaa sɔree anɔpahema kɔtoaa Israelfo no, tow hyɛɛ wɔn so wɔ Araba. Nanso, na onnim sɛ atɛwfo bi wɔ kuropɔn no akyi. 15Yosua ne ne Israel nsraadɔm no guan kɔɔ sare no so yɛɛ sɛnea Aifo no adi wɔn so, 16enti Aifo no frɛɛ mmarima a wɔwɔ kuropɔn no mu no nyinaa ma wɔbɛtaa Israelfo no. Ɛyɛɛ saa maa wɔn nyinaa fii kuropɔn no mu. 17Anka obiara wɔ Ai anaa Bet-el a wankɔtaa Israelfo, na wogyaw kurow no maa ano daa hɔ.\n18Awurade ka kyerɛɛ Yosua se, “Fa wo peaw no kyerɛ Ai so, na mede kuropɔn no bɛma wo.” Enti, Yosua yɛɛ sɛnea wɔhyɛɛ no no. 19Yosua nyamaa atɛwfo no ara pɛ, wɔsɔree pankran bɔ wuraa kuropɔn no mu. Wɔfaa kuropɔn no na wɔtoo mu gya.\n20Aifo no hwɛɛ wɔn akyi huu sɛ wusiw kumɔnn aduru soro, na wɔannya baabi ankɔ, efisɛ Israelfo no a woguan kɔɔ sare so no dan wɔn ani taa wɔn. 21Bere a Yosua ne Israelfo a wɔaka no huu sɛ atɛwfo no afa kuropɔn no, na wusiw ayɛ kumɔnn wɔ wim no, wɔdan wɔn ho bɛtow hyɛɛ Aifo no so. 22Israelfo a na wɔwɔ kuropɔn no mu fii akyi hyɛɛ ase kunkum atamfo no. Enti Ai mmarima no dii nsensɛnmu na wɔn nyinaa wuwui. Anka obi biara. 23Ai hene nko ara na wɔkyeree no anikann de no brɛɛ Yosua.\n24Bere a Israelfo nsraadɔm kunkum Ai mmarima a wopue fii kuropɔn no mu wiee no, wɔsan kɔɔ kuropɔn no mu kokunkum wɔn a wɔaka wɔ mu nyinaa. 25Enti da no wokunkum nnipa a wɔwɔ Ai nyinaa; na wɔn ano si mpem dumien. 26Yosua soo ne peaw no mu saa ara kosii sɛ wɔsɛee obiara a ɔte Ai no pasaa. 27Anantwi ne agyapade a ɛwɔ kuropɔn no mu nko ara na wɔansɛe no; Israelfo no ankasa fae, sɛnea Awurade hyɛɛ Yosua no.\n28Enti, Yosua hyew Ai ma bɛdanee mmubui siw ne amamfo de besi nnɛ. 29Yosua sɛn Ai hene wɔ dua bi so gyaw no wɔ dua no so kosii anwummere. Owia kɔtɔe no, Israelfo no yii amu no de no kɔtoo kuropɔn no pon ano. Wɔhyɛɛ abo siw wɔ ne so a ɛda so wɔ hɔ besi nnɛ.\n30Yosua sii afɔremuka maa Awurade, Israel Nyankopɔn, wɔ Ebal bepɔw so. 31Odii nkyerɛkyerɛ a Mose a ɔyɛ Awurade somfo akyerɛw wɔ Mmara Nhoma no mu a ese, “Fa abo a wontwae na wɔmfaa adwinnade nsinsenii ho si afɔremuka ma me” no so. Na wɔbɔɔ ɔhyew afɔre ne asomdwoe afɔre maa Awurade wɔ afɔremuka no so. 32Na Yosua kyerɛw Mose Mmara no guu afɔremuka no abo no so, bere a na Israelfo no rehwɛ no no. 33Afei, wɔkyɛɛ Israelfo nyinaa; ahɔho ne ɔmanfo, ntuanofo, adwumayɛfo ne atemmufo nyinaa mu akuw abien. Kuw baako gyinaa Gerisim bepɔw ayaase na kuw baako nso gyinaa Ebal bepɔw ayaase. Akuw abien yi dii nhwɛanim. Na Lewifo asɔfo a wɔso Awurade Apam Adaka no gyinaa wɔn mfimfini. Wɔyɛɛ eyinom nyinaa sɛnea Awurade somfo Mose nkyerɛkyerɛ a ɔnam so hyira Israelfo no te.\n34Afei, Yosua kenkan nhyira ne nnome nsɛm a Mose akyerɛw wɔ Mmara Nhoma no mu no kyerɛɛ wɔn. 35Asɛm biara a Mose ahyɛ no, Yosua kenkan kyerɛɛ ɔman mu no a mmea, mmofra ne ahɔho a wɔne Israelfo no te no nso ka ho bi.\nAKCB : Yosua 8


John 17 NIV – Yohane 17 AKCB | Biblica\nJohn 17 NIV – Yohane 17 AKCB\nYesu Bɔ Mpae Se Wɔnhyɛ No Anuonyam\n1Yesu kaa saa nsɛm yi wiee no, ɔhwɛɛ ɔsoro bɔɔ mpae se,\n“Agya, bere no adu. Hyɛ wo Ba no anuonyam, na Ɔba no nso nhyɛ wo anuonyam. 2Womaa no nnipa nyinaa so tumi sɛnea ɛbɛyɛ a ɔbɛma wɔn a wode wɔn maa no no nkwa a enni awiei. 3Na ɔkwan a wɔnam so benya nkwa a enni awiei ne sɛ, wobehu Onyankopɔn koro nokwafo no ne Yesu Kristo a wosomaa no baa asase so no! 4Mawie adwuma a wode hyɛɛ me nsa no yɛ nam so ada wʼanuonyam adi akyerɛ wɔ asase so. 5Na afei, Agya, fa anuonyam a mewɔ wɔ wʼanim ansa na wobɔ wiase no hyɛ me wɔ wʼanim ha.\n6“Mama nnipa a na anka wɔte wiase a wode wɔn hyɛɛ me nsa no ahu wo. Na wɔyɛ wo de na wode wɔn maa me. Wɔatie wʼasɛm. 7Afei, wɔahu sɛ biribiara a wode ama me no fi wo nkyɛn. 8Mekaa asɛm a woka kyerɛɛ me se menka nkyerɛ wɔn no kyerɛɛ wɔn na wotiei. Wonim sɛ ɛyɛ nokware sɛ mifi wo nkyɛn na mebae. Na wogye di sɛ wo na wosomaa me. 9Mebɔ mpae ma wɔn. Memmɔ mpae mma wɔn a wonnye wʼasɛm nni, na mmom nnipa a wode wɔn maa me no na mebɔ mpae ma wɔn, efisɛ wɔyɛ wo de. 10Biribiara a mewɔ no yɛ wo de na biribiara a wowɔ no nso yɛ me de. Ɛnam eyinom so ama manya anuonyam. 11Na afei, merefi wiase na magyaw wɔn wɔ akyi aba wo nkyɛn. Agya Kronkron, wɔn a wode wɔn maa me no, fa wo din a tumi wɔ mu no bɔ wɔn ho ban na wɔayɛ baako sɛnea wo ne me yɛ baako no. 12Bere a me ne wɔn wɔ hɔ no, mede tumi a wode maa me no hwɛɛ wɔn so. Mebɔɔ wɔn ho ban, na wɔn mu biara anyera, gye onipa a ɛsɛ sɛ ɔyera no nko ara, sɛnea ɛbɛyɛ a Kyerɛwsɛm no bɛba mu.\n13“Afei mereba wo nkyɛn. Maka saa nsɛm yi nyinaa bere a meda so wɔ wiase yi sɛnea ɛbɛyɛ a mʼanigye bɛhyɛ wɔn ma. 14Mekaa wʼasɛm kyerɛɛ wɔn na wiasefo tan wɔn, efisɛ womfi wiase sɛnea me nso mimfi wiase no. 15Mimmisa wo sɛ yi wɔn fi wiase, na mmom mesrɛ sɛ bɔ wɔn ho ban fi ɔbonsam nsam. 16Sɛnea mimfi wiase no, saa ara na wɔn nso mfi wiase. 17Fa wo nsɛm a ɛyɛ nokware no kyerɛkyerɛ wɔn na ɛntew wɔn ho mma ɛnyɛ wɔn kronkron. 18Sɛnea wosomaa me baa wiase no, saa ara na me nso meresoma wɔn akɔ wiase. 19Wɔn nti mede me ho ma wo sɛnea ɛbɛyɛ a wɔn nso de wɔn ho nyinaa bɛma wo.\n20“Memmɔ mpae mma wɔn nko. Mebɔ mpae ma wɔn a wɔnam asuafo asɛm a wɔbɛka no so agye adi no nso. 21Mebɔ mpae sɛ wɔn nyinaa bɛyɛ baako. Agya, sɛnea wowɔ me mu na me nso mewɔ wo mu no, saa ara na ma wɔn nso ntena yɛn mu. Ma wɔn nyinaa nyɛ baako sɛnea ɛbɛyɛ a, wiase begye adi sɛ wo na wosomaa me. 22Mede anuonyam a wode hyɛɛ me a ɛmaa me ne wo yɛɛ baako no ahyɛ wɔn sɛnea ɛbɛyɛ a wɔn nso wɔbɛyɛ baako sɛnea yɛn nso yɛyɛ baako no. 23Mewɔ wɔn mu na wo nso wowɔ me mu, sɛnea ɛbɛyɛ a wɔn nyinaa bɛyɛ baako na wiase ahu sɛ wo na wosomaa me na wodɔ wɔn sɛnea wodɔ me no.\n24“Agya, mepɛ sɛ wɔn a wode wɔn maa me no bɛka me ho wɔ faako a mewɔ no, na wɔahu mʼanuonyam, anuonyam a wode maa me no, efisɛ wodɔ me ansa na wobɔɔ wiase.\n25“Agya Kronkron, wiase nnim wo nanso me de, minim wo; na asuafo yi nim sɛ wo na wosomaa me. 26Mama wɔahu sɛnea wo te, na mɛkɔ so ayɛ saa daa, sɛnea ɛbɛyɛ a ɔdɔ a wodɔ me no bɛtena wɔn nso mu na me nso matena wɔn mu bi.”\nAKCB : Yohane 17


J.B. Danquah - Wikipedia\nJoseph Kwame Kyeretwie Boakye Danquah yɛ Ghana panyin baako a wɔampene Kwame Nkrumah aban wɔ bere a Ghana nyaa faahodie ekyi no. Na ne mfɛfo frɛ no Nana Kwame Kyeretwie.\nWɔwoo Danquah wɔ Bempong wɔ Akanman mu. Na ɔyɛ ɔdehye a ofi Ofori Panyin fie a saa bere no wɔyɛ ɔman Ghana ameneɛkuw nhyehyɛe nnipa titiriw. Danquah kɔɔ London suapɔn na hɔ na osuaa abakɔsɛm ne felɔsɔfi. Ɔyɛ obibini a odi kan a suapɔn no maa no DOCTRATE a wɔ abakɔsɛm mu.\nƆsan baa Ghana (saa bere no na wɔfrɛ no Gold Coast) wɔ afe 1927 mu. Ne tema a ɔwɔ ma Ghana kɔɔ soro yiye na ɔne Ghana panyin baako saa bere no a yɛfrɛ no Owura J.E. Casely Hayford faa ayɔnkoɔ. Casely Hayford na ɔteee kuw a wɔfrɛ no National Congress of British West Africa. Afe 1930 mu no, Casely Hayford yaree na ansa obewu no, ɔfrɛɛ Danquah na ɔka kyerɛɛ no sɛ ɔnhwɛ abibiman nyinaa faahodie so. Mmom na Danquah mfa abibiman a wɔka borɔfo kasa wɔ West Africa nkabom adwen a na Casely Hayford wɔ. Nso no, na ɔmpɛ sɛ ɔde ne ho bata aman a wɔnka borɔfo no ho eefisɛ na Danquah gye di sɛ wɔde wɔadwen ne wɔn nneyɛe fa aborɔfo no kwan a wɔnnyɛ nneɛma te sɛ nea abibifo yɛ no. Eyi nti Danquah faa adwen sɛ ɔbɛhwɛ Ghana faahodie nnwuma so.\nDanquah dahuruubɔ krataa a ɔfrɛɛ no "The Times of West Africa" fi 1930 kosi 1935 mu. Krataa yi ne dahurubɔ krataa a eedi kan wɔ Ghana. Ɔde ne ho hyehyɛɛ nnwuma pii a wɔfa amanyɛsɛm ho wɔ afe 1930 ne ekyi. Eyi de no kɔɔ Britainman mu wɔ 1934. Fi 1934 kosi 1937 no, na ɔyɛ Nsɛnkyerɛwni-Panin wɔ "Gold Coast Youth Conference".\nDanquah bɛyɛɛ mmrahyɛbedwani wɔ 1946 mu na ɔhwehwɛɛ kwan a wɔbɛhyehyɛ mmra ɛbɛboa ama Ghana enya faahodie. Ɔboaa sɛ wɔbɛtew kuw United Gold Coast Convention. Bere a Kwame Nkrumah fii amanɔne bae no, ɔdanee kuw no yɛɛ amanyɔkuw. Wɔ 1946 mu no, tumi ho mansotwe kakraa tuu UGCC ase na Nkrumah tew ne ho kɔtew Convention People's Party (CPP). Wɔde Danquah ne Nkrumah kɔɔ fie ase wɔ 1948 mu, na eyi maa amanfo nyinaa de obuo maa wɔn. Wɔsan tow aba paw Danquah kɔɔ mmrahyɛbedwa nkyekyɛmu abien a wɔbɛyɛ "House of Representatives" ne "House of Elders". Eyi amma so saa no, Danquah annonyam nyinaa brɛɛ ase. Abatoɔ a ɛbaa so wɔ 1954 ne 1956 mu nyina ankɔ yiye amma no.\nGhana nyaa faahodie wɔ 1957 mu. Danquah san kɔɔ ɔmanpanyin abatoɔ a ɔne Nkrumah na wogyinae wɔ afe 1960 mu. Nkrumah dii nkunin na 1958 mu no wɔde Danquah san kɔɔ fie ase. Afe baako ekyi no, woyii no. Ɔbɛyɛɛ Ghana Bar Association ne dwumapanyin na wɔsan de no hyɛɛ fie ase wɔ 1964 mu. J.B. Danquah hwere ne nkwa wɔ fie ase na aban no annyɛ nhyehyɛe biara antew n'anim sɛ ɔmanba titiriw.\nDanquah kyerɛw nhoma abien wɔ Akanfo mmra ho a wɔde "Gold Coast Akan Laws and the Akim Abuakwa Constitution (1928)" ne "Akan Doctrine of God (1944)"\nRetrieved from "https://ak.wikipedia.org/w/index.php?title=J.B._Danquah&oldid=18956"\nThis page was last edited on 26 Ɔpɛpɔn 2017, at 16:22.


Yakobo Nhoma No 1:1-27\nAnimia de anigye ba (2-15)\nGyidi a wɔasɔ ahwɛ (3)\nKɔ so fa gyidi bisa (5-8)\nAkɔnnɔ de bɔne ne owu na ɛba (14, 15)\nAkyɛde pa biara fi soro (16-18)\nMuntie asɛm no na momfa nyɛ adwuma (19-25)\nOnipa a ɔhwɛ n’anim wɔ ahwehwɛ mu (23, 24)\nƆsom a ɛho tew na efĩ biara nni ho (26, 27)\n1 Me Yakobo,+ Onyankopɔn ne Awurade Yesu Kristo akoa, merekyerɛw krataa yi ama mmusuakuw 12 a moabɔ ahwete no. Mikyia mo! 2 Me nuanom, sɛ muhyia sɔhwɛ ahorow a, mummu no anigye koraa,+ 3 na munhu sɛ wɔsɔ mo gyidi hwɛ saa a, ɛbɛma mode animia agyina ɔhaw ano.+ 4 Nanso momma animia no nwie n’adwuma na moawie pɛyɛ adi mu wɔ biribiara mu a hwee nhia mo.+ 5 Enti sɛ mo mu bi hia nyansa a, ma ɔnkɔ so mmisa Onyankopɔn,+ na ɔde bɛma no,+ efisɛ oyi ne yam kyɛ nnipa nyinaa ade a animtiaabu* biara nnim.+ 6 Nanso ma ɔnkɔ so mfa gyidi mmisa;+ ɛnsɛ sɛ n’adwenem yɛ no naa koraa,+ efisɛ nea n’adwenem yɛ no naa no te sɛ po asorɔkye a mframa de no di akɔneaba. 7 Mma onipa a ɔte saa nnsusuw da sɛ obenya biribi afi Yehowa* hɔ; 8 ɔyɛ onipa a n’adwene nsi pi,+ na ohinhim wɔ n’akwan nyinaa mu. 9 Na ma onua a ɔyɛ mmɔborɔwa* nni ahurusi sɛ wɔama no so,+ 10 na ɔdefo nso nni ahurusi sɛ wɔabrɛ no ase,+ efisɛ ɔdefo betwam akɔ sɛ wuram nhwiren. 11 Sɛnea owia pue a ɛbɔ denneennen na ɛhyew wura ma ne nhwiren po na n’ahoɔfɛ sɛe no, saa ara na ɔdefo begyaw nneɛma a odi akyi no hɔ akɔ.+ 12 Anigye ne nea omia n’ani gyina sɔhwɛ mu,+ efisɛ sɛ wogye no tom a, ne nsa bɛka nkwa abotiri+ a Yehowa* ahyɛ bɔ sɛ ɔde bɛma wɔn a wɔkɔ so dɔ no no.+ 13 Obiara a sɔhwɛ bɛto no no, ɛnsɛ sɛ ɔka sɛ: “Onyankopɔn na ɔresɔ me ahwɛ.” Efisɛ obi ntumi mfa bɔne nsɔ Onyankopɔn nhwɛ, na ɔno nso nsɔ obiara nhwɛ. 14 Mmom nea ɛsɔ obi hwɛ ne n’ankasa akɔnnɔ a ɛtwetwe no na ɛto no brada.*+ 15 Afei sɛ akɔnnɔ no nyinsɛn a, ɛwo bɔne; na sɛ bɔne nya ba a, owu na edi so.+ 16 Me nuanom adɔfo, mommma wɔnnnaadaa mo. 17 Akyɛde pa ne akyɛde a edi mu biara fi soro;+ efi hann Agya no nkyɛn;+ ɔno de, ɔnsakrasakra te sɛ sunsuma a ennyina faako.*+ 18 Ne pɛ nti, ɔde n’asɛm a ɛyɛ nokware no+ woo yɛn sɛ yɛmmɛyɛ sɛ n’abɔde mu aba a edi kan.+ 19 Me nuanom adɔfo, munhu eyi: Obiara nyɛ ntɛm ntie asɛm; mma ɔmmpere ne ho nnkasa+ anaa ɔmmpere ne ho mmfa abufuw,+ 20 efisɛ onipa abufuw nna Onyankopɔn trenee adi.+ 21 Enti montow efĩ nyinaa ne bɔne biara* ngu,+ na mommrɛ mo ho ase mma wonnua* asɛm no wɔ mo mu, na ɛno na ebetumi agye mo* nkwa. 22 Momfa asɛm no nyɛ adwuma;+ munntie asɛm no kɛkɛ mmfa nsusuwii hunu nnnaadaa mo ho. 23 Na sɛ obi tie asɛm no na wamfa anyɛ adwuma a,+ ɔte sɛ onipa a ɔhwɛ n’anim* wɔ ahwehwɛ mu. 24 Ɔhwɛ ne ho na ɔkɔ, na ntɛm ara ne werɛ fi sɛnea ɔte. 25 Na nea ɔhwehwɛ ahofadi mmara a ewie pɛyɛ+ no mu yiye na ɔtena mu no, wabɛyɛ obi a ɔde asɛm no yɛ adwuma, na ɔnyɛ obi a otie asɛm no a na ne werɛ afi; n’ani begye sɛ ɔreyɛ saa.+ 26 Sɛ obi bu ne ho sɛ ɔsom Onyankopɔn* nanso ɔnhwɛ ne kasa yiye*+ a, ɔredaadaa ne koma, na onipa a ɔte saa no som yɛ ɔkwa. 27 Ɔsom* a ɛho tew na efĩ biara nni ho yɛn Nyankopɔn ne Agya no ani so ne sɛ obi bɛhwɛ nnyanka+ ne akunafo+ wɔn ahohia mu,+ na watwe ne ho afi wiase nkekae ho.+\n^ Anaa “ahohora.”\n^ Anaa “onua a onni bi.”\n^ Anaa “eyi no sɛ afiri.”\n^ Anaa “sunsuma a ɛsakra na ɛdannan nni ne mu.”\n^ Ebetumi nso akyerɛ, “ne bɔne mmoroso.”\n^ Anaa “wɔntɛw.”\n^ Anaa “n’animdua.”\n^ Anaa “ɔyɛ onyamesomfo.”\n^ Anaa “ɔnto ne tɛkrɛma nnareka.”\n^ Anaa “Nyamesom.”


Kĩambĩrĩria 1 GKY – 1 Mose 1 AKCB | Biblica\nKĩambĩrĩria 1 GKY – 1 Mose 1 AKCB\n1Mfiase no Onyankopɔn bɔɔ ɔsoro ne asase. 2Na asase yɛ basaa a na ɛda mpan, na sum kata bun no ani, na Onyankopɔn Honhom butuw nsu no ani.\n3Onyankopɔn hyɛe se, “Ɛnyɛ hann,” na ɛyɛɛ hann. 4Onyankopɔn huu sɛ hann no ye, na ɔtew hann no fii sum no ho. 5Onyankopɔn frɛɛ hann no se, “adekyee,” na sum no nso se, “adesae.” Ade sae na ade kyee, da a edi kan ne no.\n6Onyankopɔn kae se, “Nkyemu mmra nsu no ntam, na ɛnkyekyɛ nsu no mu.” 7Enti Onyankopɔn yɛɛ nkyɛmu no, de kyekyɛɛ nsu a ɛwɔ nkyɛmu no ase fii nsu a ɛwɔ nkyɛmu no atifi no mu. Na ɛyɛɛ saa. 8Onyankopɔn too atifi nkyɛmu no din wim. Na ade sae, na ade kyee; eyi ne da a ɛto so abien.\n9Na Onyankopɔn kae se, “Nsu a ɛwɔ nkyɛmu no ase no ano mmoa wɔ faako, na asase kesee nna ne ho adi.” Na ɛyɛɛ saa. 10Onyankopɔn too beae kesee ne din “asase.” Na nsu a ɛboaa ne ho ano no nso, ɔtoo no din “ɛpo.” Onyankopɔn hui sɛ eye.\n11Afei Onyankopɔn kae se, “Afifide mfifi wɔ asase so; afifide a ɛsow aba, nnuaba ahorow a ɛsow aba ne nea nʼaba hyehyɛ mu nyinaa mfifi wɔ asase so.” Na ɛyɛɛ saa. 12Afifide a ɛsow aba ne nnua fifii wɔ asase so na nʼaba no nyin yɛɛ nnua ne afifide sɛ ne sɛso. Onyankopɔn hui sɛ eye. 13Na ade sae, na ade kyee. Eyi ne da a ɛto so abiɛsa.\n14Na Onyankopɔn kae se, “Hann mmra nkyɛmu a ɛwɔ wim no mu, na ɛmmɛpae adekyee ne adesae mu. Na ɛmmɛyɛ nnyinaso mma bere nkyekyɛmu, nna ne mfe, 15na ɛmma hann mmra nkyɛmu a ɛwɔ wim no mu, na ahyerɛn wɔ asase so.” Na ɛyɛɛ saa. 16Onyankopɔn yɛɛ akanea akɛse abien a ɛyɛ owia ne ɔsram sɛ, owia no nni adekyee so na ɔsram no nni anadwo so. Ɔbɔɔ nsoromma nso. 17Onyankopɔn de akanea akɛse abien yi sii nkyɛmu a ɛwɔ wim no mu sɛ ɛnhyerɛn wɔ asase so, 18na wonni adekyee ne adesae no so, na ɛntew hann no mfi sum no ho. Na Onyankopɔn hui sɛ eye. 19Na ade sae, na ade kyee. Da a ɛto so anan ne no.\n20Onyankopɔn kae se, “Abɔde a nkwa wɔ mu nhyɛ nsu no ma, na nnomaa ntu mfa asase ne nkyɛmu a ɛwɔ wim no so.” 21Enti Onyankopɔn bɔɔ po mu mmoa akɛse ne mmoa ahorow nyinaa a wɔwɔ nkwa na wɔkeka wɔn ho ne nnomaa ahorow nyinaa. Na Onyankopɔn hui sɛ eye. 22Onyankopɔn hyiraa abɔde no nyinaa so, kae se, “Monwo na monyɛ bebree na monhyɛ po no mu nsu no ma, na nnomaa ase ntrɛw wɔ asase so.” 23Na ade sae, na ade kyee. Da a ɛto so anum ne no.\n24Onyankopɔn kae se, “Abɔde a nkwa wɔ mu ahorow nyinaa ne wɔn sɛso, anantwi ne mmoa a wɔwea wɔn afuru so ne mmoa ahorow a wɔyɛ keka a wɔwɔ asase so nyinaa mmra asase so.” Na ɛyɛɛ saa. 25Onyankopɔn bɔɔ mmoa ahorow, anantwi ahorow ne wɔn sɛso ne mmoa a wɔwea wɔn afuru so ne wɔn sɛso. Na Onyankopɔn hui sɛ eye.\n26Onyankopɔn kae se, “Momma yɛmmɔ onipa sɛ yɛn sɛso, na onni po mu mpataa, wim nnomaa, anantwi ne mmoa a wɔyɛ keka ne biribiara a ɛwea nʼafuru so wɔ asase so no so.”\n27Enti Onyankopɔn bɔɔ onipa sɛ ne sɛso;\nɔbarima ne ɔbea na ɔbɔɔ wɔn.\n28Onyankopɔn hyiraa wɔn, ka kyerɛɛ wɔn se, “Monwo na monyɛ asase so ma, na munni biribiara so. Munni po mu mpataa ne wim nnomaa ne abɔde biara a nkwa wɔ mu a ɛwɔ asase so no nyinaa so.”\n29Afei Onyankopɔn kae se, “Mede asase so afifide a ɛsow aba nyinaa, afifide biara a aba hyɛ ne nnuaba mu wɔ asase yi so nyinaa hyɛ wo nsa. Ɛbɛyɛ wʼaduan. 30Mede nhabammono nyinaa ama aboa biara a ɔwɔ asase so, anomaa biara a ɔwɔ wim, biribiara a ɛwea nʼafuru so, biribiara a nkwa wɔ mu wɔ asase so sɛ wɔn aduan.” Na ɛyɛɛ saa.\n31Onyankopɔn hwɛɛ nea wayɛ nyinaa huu sɛ ɛyɛ papa. Na ade sae, na ade kyee. Eyi ne da a ɛto so asia.\nAKCB : 1 Mose 1


John 19 AMP - Yohane 19 NA-TWI | Biblica América Latina\nJohn 19 AMP - Yohane 19 NA-TWI\n1Pilato ma wɔbɔɔ Yesu mmaa. 2 Asraafo no de nsɔe nwenee ahenkyɛw de hyɛɛ Yesu; afei wɔde atade kɔkɔɔ nso hyɛɛ no. 3 Wodii ne ho fɛw, bobɔɔ no asotɔre, kae se, “Yudafo hene, wo nkwa so!”\n4 Pilato fii adi kɔka kyerɛɛ dɔm no bio se, “Mɛsan de no abrɛ mo ama moahu sɛ minni asɛm biara a megyina so abu no fɔ.” 5 Bere a Yesu fii adi bae no, na ɔhyɛ ahenkyɛw a wɔde nsɔe anwene ne atade kɔkɔɔ. Pilato ka kyerɛɛ dɔm no se, “Onipa no ni!”\n6 Bere a asɔfo mpanyin ne awɛmfo no huu Yesu no, wɔteɛteɛɛm se, “Bɔ no asɛnnua! Bɔ no asɛnnuam!” Pilato ka kyerɛɛ wɔn se, “Mo ara ankasa momfa no nkɔ nkɔbɔ no asɛnnuam, efisɛ, minni asɛm biara a megyina so abu no fɔ.”\n7 Yudafo no buae se, “Yɛwɔ mmara a ɛkyerɛ sɛ, ɛsɛ sɛ owu, efisɛ, ɔkae se, ɔyɛ Onyankopɔn Ba.”\n8 Bere a Pilato tee asɛm a wɔkae no, ɔbɔɔ hu yiye. 9 Ɔsan kɔɔ ahemfi hɔ kobisaa Yesu se, “Ɛhe na wufi?” Nanso Yesu ammua no.\n10 Pilato bisaa no se, “Woremmua me anaa? Ɛsɛ sɛ wuhu sɛ, mewɔ tumi sɛ migyaa wo na mewɔ tumi nso sɛ mema wɔbɔ wo asɛnnuam!”\n11 Yesu buaa no se, “Sɛ Onyankopɔn amfa saa tumi no amma wo a, anka wunni me so tumi biara. Enti onipa a ɔde me brɛɛ wo no na wayɛ bɔne a ɛso.”\n12 Bere a Pilato tee asɛm a Yesu kae no, ɔhwehwɛɛ ɔkwan bi a ɔbɛfa so agyaa no. Nanso Yudafo no teɛteɛɛm se, “Sɛ wugyaa no a, na wonyɛ Kaesare adamfo! Obiara a ɔbɛka se ɔyɛ ɔhene no, yɛ Kaesare tamfo!”\n13 Bere a Pilato tee asɛm a Yudafo no kae no, ɔde Yesu fii adi na ɔkɔtenaa n’ahengua so wɔ faako a wɔfrɛ hɔ Abo Sɛ, a Hebri kasa mu, ɛyɛ “Gabata.” 14 Ade rebɛkye ama Twam Afahyɛ no adu so no, ɛbɛyɛ owigyinae no, Pilato ka kyerɛɛ Yudafo no se, “Mo hene no ni!”\n15 Ɛdɔm no nso teɛteɛɛm bio se, “Kum no! Kum no! Bɔ no asɛnnuam!” Pilato bisaa wɔn se, “Mopɛ sɛ mebɔ mo hene no asɛnnuam anaa?” Asɔfo mpanyin no kae se, “Yɛn hene a yɛwɔ ara ne Kaesare!” 16 Afei Pilato de Yesu maa Yudafo no sɛ wɔnkɔbɔ no asɛnnuam.\n17 Enti wɔde Yesu a n’asɛnnua da ne kɔn ho no kɔɔ kurow no mfikyiri baabi a wɔfrɛ hɔ se, “Nitiriso” hɔ, a Hebri kasa mu ɛyɛ “Golgota.” 18 Ɛhɔ na wɔbɔɔ Yesu asɛnnuam. Wɔbɔɔ nnipa baanu bi nso asɛnnuam kaa ne ho. Na ɔbaako sɛn ne benkum so ɛnna ɔbaako nso sɛn ne nifa so a Yesu sɛn wɔn mfinimfini. 19 Pilato kyerɛwee se, “YESU NASARETNI, YUDAFO HENE,” ma wɔde taree n’asɛnnua no atifi.\n20 Esiane sɛ faako a wɔbɔɔ Yesu asɛnnuam ne kurow no mu kwan nware, na bio wɔakyerɛw nsɛm no wɔ Hebri, Roma ne Hela kasa mu no nti, nnipa bebree hu kenkanee.\n21 Yudafo asɔfo mpanyin no ka kyerɛɛ Pilato se, “Nkyerɛw se, ‘Yudafo hene’ na mmom kyerɛw se, ‘Saa ɔbarima yi na ɔkae se, mene Yudafo hene!’ “\n22 Pilato kae se, “Nea makyerɛw no, makyerɛw.”\n23 Asraafo no bɔɔ Yesu asɛnnuam wiei no, wɔkyɛɛ ne ntade mu maa ɔsraani biara faa mu baako ma ɛkaa n’atade nhyɛase. Na saa atade no yɛ atade bi a, wɔanwene fi ne soro kosi ne fam a enni mpamee. 24 Asraafo no nyinaa kae se, “Mommma yɛnntetew mu. Momma yɛmmɔ so ntonto na yenhu onipa a obenya.” Ade a wɔyɛe yi sii sɛnea ɛbɛyɛ a Kyerɛwsɛm a ɛka se, ‘Wɔkyekyɛɛ me ntade mu, bɔɔ so ntonto fae’ no bɛba mu. Nea asraafo no yɛe ne no.\n25 Nnipa a na wogyina Yesu asɛnnua no ho pɛɛ no ne ne na, ne na nuabea, Maria, a ɔyɛ Klopa yere ne Maria Magdalene. 26 Yesu huu ne na ne osuani a ɔdɔ no no sɛ ogyina hɔ no, ɔka kyerɛɛ ne na se, “Ɔbea, wo ba ni.”\n27 Afei ɔka kyerɛɛ osuani no se, “Wo na ni.” Efi saa bere no, osuani no faa no ne no kɔtenae.\n28 Saa bere no, Yesu hui sɛ afei de biribiara aba n’awiei, na sɛnea ɛbɛyɛ a Kyerɛwsɛm no bɛba mu no nti, ɔkae se, “Osukɔm de me.” 29 Wɔde sapɔw a etua hisope ano bɔɔ nsa a emu keka mu de kaa n’ano.\n30 Yesu nom wiei no, ɔkae se, “Mawie!” Ɔkaa eyi wiei no, osii ne ti ase na ogyaa mu.\n31 Na ahosiesie da no adu a n’adekyee so wobedi Twam Afahyɛ no. Saa da no ara nso ɛyɛ Homeda. Esiane sɛ na Yudafo no mpɛ sɛ wɔma amu no sensɛn asɛnnua no so nti, wɔkɔka kyerɛɛ Pilato se wɔpɛ sɛ wobubu nnipa no nan sɛnea ɛbɛyɛ a wobetumi ayiyi wɔn amu no afi asɛnnua no so. 32 Asraafo no kobubuu ɔbarima a odi kan a ɔka nnipa baanu a wɔbɔɔ wɔne Yesu asɛnnuam ho no nan; wowiei no, wokobubuu ɔbarima a ɔto so abien no nso nan. 33 Nanso woduu Yesu so no, wohui sɛ ɔno de, na wawu dedaw enti wɔammubu ne nan bi. 34 Asraafo no mu baako de ne peaw wɔɔ ne mfe maa mogyasufi fi ne mfe mu bae. 35 Onipa a ohuu nea esii yi no, na wadi ho adanse. N’adanse no yɛ nokware. Onim sɛ nea ɔka no yɛ nokware. Odi adanse sɛnea ɛbɛyɛ a mo nso mubegye adi. 36 , 37 Eyinom nyinaa sii sɛnea ɛbɛyɛ a Kyerɛwsɛm a ɛka se, “Wɔremmu ne dompe bi” ne “Nnipa bɛhwɛ onipa a wɔwɔɔ ne mfe mu peaw” no bɛba mu.\n38 Eyi akyi no, Yosef a ofi Arimatea a esiane Yudafo ho hu nti, na ɔyɛ Yesu suani wɔ kokoam no kɔsrɛɛ Pilato se ɔmma no kwan na onkoyi Yesu amu no. Pilato penee n’adesrɛ no so, ɛno nti, okoyii Yesu amu no. 39 Nikodemo a da bi anadwo ɔkɔɔ Yesu nkyɛn no nso de krobow ne aduhuam mfrafrae bɛyɛ nkaribo ɔha bae. 40 Wɔn baanu no de nwera ne aduhuam mfrafrae no kyekyeree Yesu amu no sɛnea Yudafo kwan a wɔfa so sie wɔn amu no te no. 41 Na ɔboda foforo bi a wonsiee obi wɔ mu da wɔ turo bi a ɛwɔ baabi a wɔbɔɔ Yesu asɛnnuam no. 42 Esiane sɛ na saa ɔboda no bɛn no nti, wosiee Yesu amu no wɔ hɔ.\nNA-TWI : Yohane 19


Manya Yesu mu gyedie seesei ara … seesei deɛn bio?\nAyekoo! Wasi gyinaeɛ a ɛsesa nnipa asetena! Ebia worebisa sɛ, “Seesei deɛn bio? Mene Nyankopͻn bɛfiri m’akwantuo yi ase sɛn?” Akwan ahodoͻ nnum a edidi soͻ yi bɛma wo akwankyerɛ afiri twerɛ kronkron no mu. Sɛ wowͻ asɛmmisa fa w’akwantuo yi ho, mesrɛ kͻ www.GotQuestions.org/Akan.\n1. Bͻ mmͻden ara na te adwenesakra ase.\n1 Yohane 5:13 ka kyerɛ yɛn sɛ; “ Yeinom na matwerɛ mabrɛ mo a mogye Nyankopͻn ba no din die, na moahunu sɛ mowͻ daa nkwa, na moagye Nyankopͻn ba no din adi”. Nyankopͻn pɛ sɛ yɛte adwenesakra ase. Nyankopͻn pɛ sɛ yɛnya awerɛhyɛm sɛ wagye yɛn. Ne tiatwa mu no, ma yɛnkͻ adwenesakra mu nsɛm titire no mu:\n(a) Yɛn nyinaa ayɛ bͻne. Yɛn nyinaa ayɛ nnoͻma bi a Nyankopͻn ani nnye ho (Romafoͻ 3:23).\n(b) Yɛn bͻne nti, anka yɛfata asotwe a ɛne sɛ ͻbɛte yɛn ho koraa afiri Nyankopͻn ho (Romafoͻ 6:23).\n(c) Yesu wuu wͻ asɛnnua no so de tuaa yɛn bͻne no ho ka (Romafoͻ 5:8; 2 korintofoͻ 5:21). Yesu wu maa yɛn, gyee asotwe anka yɛn na yɛfata no. Ne wusͻreɛ no dii adanseɛ sɛ Yesu wuo no tumi tuaa yɛn bͻne no ho ka.\n(d) Nyankopͻ ma wͻn a wͻnya Yesu mu gyedie no fafiri ne adwenesakra – gye ne wuo no di sɛ ɛtuaa yɛn bͻne no ho ka (Yohane 3:16; Romafoͻ 5:1; Romafoͻ 8:1).\nYei ne asɛm a adwenesakra reka! Sɛ wonya Yɛsu mu gyedie sɛ w’agyenkwa a, ͻbɛgye wo. Ɔde wo bͻne nyinaa akyɛ wo, na Nyankopͻn ahyɛ bͻ sɛ ͻrennyae wo da anaa ͻpa wo da. (Romafoͻ 8:38-39; Mateo 28:20). Kae sɛ denam Yesu Kristo so nti w’adwenesakra no si pi si ta (Yohane 10:28-29). Sɛ woregye Yesu nkutoo adi sɛ w’agyenkwa a, wobɛtumi anya ne mu awerɛhyɛm sɛ wone Nyankopͻn bɛtena daa wͻ soro!\n2. Pɛ asͻre papa a wͻkyerɛkyerɛ twerɛ kronkron mu kͻ.\nNsusu da sɛ asͻre no ara ne ͻdan no. Asͻre no ne nnipa. Ԑho hia pa ara sɛ Yesu Kristo akyidifoͻ ne wͻn ho wͻn ho bɛbom asom. Yei ne asͻre no botaeɛ pa ara no mu baako. Seesei a woagye Yesu Kristo adi no, yɛhyɛ wo nkuran sɛ hwehwɛ asͻre a wͻgye twerɛ krokron no di a ɛwͻ wo mpatam na ɛne ͻsͻfoͻ no nkasa. Ma ͻnhunu wo gyedie foforͻ a wanya wͻ Yesu mu no.\nAsͻre no botaeɛ a ɛtͻ mmienu so ne sɛ ɛbɛkyerɛkyerɛ twerɛ kronkron no mu. Wobɛtumi asua sɛnea wode Nyankopͻn mmara bɛbͻ wo bra wͻ asetena mu. Twerɛ kronkron no a wobɛte aseɛ no ho hia pa ara na aboa wo ama watena ase yie pa ara abͻ wo bra sɛ Kristoni. 2 Timoteo 3:16-17 ka sɛ, “ Atwerɛ nyinaa firi Nyankopͻnhome mu, na ɛyɛ ma nkyerɛkyerɛ, atɛnyie, atenetene ne tenee mu yɛne. Na Nyankopͻn nipa ayɛ pɛ a wͻasiesie no koraa ama nnwuma pa nyinaa.”\nAsͻre no botaeɛ ɛtͻ so mmiɛnsa ne ͻsom. Ɔsom ne sɛ woreda Nyankopͻn ase wͻ deɛ wayɛ nyinaa ho! Nyankopͻn agye yɛn. Nyankopͻn dͻ yɛn. Nyankopͻn ma yɛn nsa ka yɛn ahiadeɛ. Nyankopͻn tenetene yɛn na ͻkyerɛ yɛn kwan. Ԑbɛyɛ dɛn na yɛnna no ase? Nyankopͻn yɛ kronkron, ͻtene, ͻdͻ, mmͻborͻhunufoͻ na adom ahyɛ ne ma. Adiyisɛm 4:11 ka sɛ,” Yɛn Awurade ne yɛn Nyankopͻn, wofata sɛ wogye animuonyam ne anidie ne tumi, ɛfiri sɛ wo na wobͻͻ nnoͻma nyinaa, na wo pɛ nti na wͻwͻ hͻ, na wͻbͻeɛ.”\n3. Fa berɛ bi si hͻ da biara da na fa dwenedwene Nyankopͻn ho.\nԐho hia pa ara sɛ da biara da no yɛbɛgye berɛ bi asi hͻ de adwendwene Nyankopͻn ho. Ebinom frɛ no “koomyɛ berɛ” Ebinom nso frɛ no “ntontom berɛ”, ɛfiri sɛ saa berɛ yi na yɛde yɛde yɛn ho hyɛ Nyankopͻn nsa. Ebinom bɛpɛ sɛ wͻyi berɛ bi si hͻ anͻpa , afoforͻ nso anwummerɛ. Edin a wode bɛfra saa berɛ yi no nhia anaa berɛ wobɛyɛ no. Deɛ ɛho hia pa ara ne sɛ wobɛtaa agye berɛ ne Nyankopͻn abͻ. Nnoͻma bɛn na ɛkͻ so berɛ a yɛne no rebͻ no?\n(a) Mpaebͻ. Deɛ mpaebͻ kyerɛ ara ne sɛ wone Nyankopͻn rekasa. Ka wo haw ne w’ahiasɛm nyinaa kyerɛ Nyankopͻn . Serɛ Nyankopͻn sɛ ͻma wo nyansa ne akwankyerɛ. Serɛ Nyankopͻn sɛ ͻma wo nsa nka w’ahiadeɛ . Ka sɛnea wosi dͻ Nyankopͻn no kyerɛ no ne sɛnea w’ani sͻ deɛ ͻyɛ ma wo no. Yei ne mpaebͻ no.\n(b) Twerɛ kronkron no akenkan. Sɛ ͻkyerɛkyerɛ wo twerɛnsɛm no wͻ asͻre dan mu, Sunday sukuu, ne/anaa twerɛ kronkron adesua wie a, ɛsɛ sɛ w’ankasa wokenkan twerɛ kronkron no. Biribiara a wohia na ama w’abrabͻ sɛ Kristoni mapa no wͻ twerɛ kronkron no mu. Sɛdeɛ wobɛnya Nyankopͻn nyansa na wasi gyinaeɛ nyansam, sɛnea wobɛhu Nyankopͻn apɛdeɛ, sɛ wobɛka asɛmpa no akyerɛ obi, ne sɛnea wobɛnyini honhom mu. Twerɛ kronkron yɛ Nyankopͻn asɛm a ͻde ama yɛn. Twerɛ kronkron no yɛ Nyankopͻ akwankyerɛ nwoma bi a ɛma yɛhu sɛnea yɛbɛbͻ yɛn bra na asͻ n’ani na yɛn bo atͻ yɛn yam.\n4. Wo ne nnipa wͻbɛtumi anoa wo honhom mu mfa yͻnkoͻ.\n1 korintofoͻ 15:33 ka kyerɛ yɛn sɛ, “ Mommma wͻnnnaadaa mo! Nkͻmmͻ bͻne sɛe bra pa”. Twerɛ kronkron mu no, kͻkͻbͻ pii wͻ mu a ɛma yɛhu nkɛntɛnsoͻ a nnipa “bͻne” bɛtumi anya wͻ yɛn so. Sɛ yɛne nnipa bͻne saa no bͻ a ɛbɛtumi asͻ yɛn ahwɛ ama yɛayɛ saa nnoͻma no bi. Nnipa yɛne wͻn bͻ no suban bɛyɛna yɛn so “nkɛntɛnsoͻ”. Yei nti na ɛho hia sɛ yɛne nnipa wͻdͻ Awuarde na wͻdi no ni no na ɛsɛ sɛ ɛbͻ no.\nBͻ mmͻden nya adamfoͻ baako anaa mmienu bi firi w’asͻre no mu a ͻbɛtumi aboa wo na wahyɛ wo nkuran (Hebrifoͻ 3:13; 10:24). Serɛ w’adamfo no na ͻmmoa wo mma wo berɛ a wahyɛ sɛ wone Nyankopͻn bɛkasa no so , wo dwumadie mu ne wo ne Nyankopͻn nantie mu. Bisa wͻn sɛ wo nso wobɛtumi ayɛ saa ara de aboa wͻn a. Yei nkyerɛ sɛ wobɛtwe ho koraa afiri wo nnamfonom a wͻmmfaa Yesu sɛ wͻn Awurade ne wͻn agyenkwa no koraa. Kͻ so ara yɛ wͻn nnamfo na dͻ wͻn. Ma wͻn nhunu sɛ Yesu asesa w’abrabͻ na worentumi nkͻ so ara nyɛ nnoͻma a na anka woyɛ no bio. Serɛ Nyankopͻn na ͻma wo hokwan ahodoͻ a wobɛtumi ne wo nnamfonom no akyɛ Yesu.\n5. Bͻ asu.\nNnipa pii nte asubͻ ase. Asɛmfua asubͻ kyerɛ “ sɛ wode hyɛ nsuo mu.” Asubͻ yɛ twerɛnsɛm mu kwan a wonam so pae mu ka wo gyedie foforͻ a woanya wͻ Yesu mu ne wo bo a woasi sɛ wobɛdi n’akyi. Adeyɛ a ɛne sɛ wode hyɛ nsuo mu kyerɛ sɛ wͻresie wo aka Kristo ho. Nsuo mu a wopue firi mu no twa Kristo wusͻreɛ no ho mfoni. Asu a wobɛbͻ no hyɛ wo agyinaeɛ ma wohu Yesu wuo, ne sie, ne ne wusͻreɛ ( Romafoͻ 6:3-4).\nԐnyɛ asubͻ na ɛma wonya ͻgyeɛ. Asubͻ nhohoro wo bͻne. Asubͻ kyerɛ osetie, badwam mu mpaemuka sɛ wagye Kristo nko ara adi sɛ w’agyenkwa. Asubͻ ho hia pa ara ɛfiri sɛ ɛyɛ kwan ɛde kͻ osetie mu – woka wͻ badwam sɛ woanya Yesu mu gyedie na wobɛkura wo mudie ama no. Sɛ woayɛ ahoboa sɛ wobɛbͻ asu a, wone ͻsͻfoͻ bi nkasa.


KENKAN WƆ Afrikaans Albanian American Sign Language Amharic Arabic Armenian Armenian (West) Bicol Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Dangme Danish Dutch English Estonian Ewe Finnish French Ga Garifuna Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Kikongo Kimbundu Kinyarwanda Kirghiz Korean Korean Sign Language Kwangali Kwanyama Latvian Lingala Lithuanian Luo Malagasy Malay Maya Mizo Moore Myanmar Nahuatl (Northern Puebla) Ndebele Ndonga Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Rarotongan Romanian Russian Russian Sign Language Samoan Sepedi Serbian Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tatar Tetun Dili Thai Tshiluba Tsonga Tswana Turkish Twi Tzotzil Ukrainian Urdu Venda Vietnamese Waray-Waray Xhosa Zulu\n“Awurade Yesu Kristo adom nka honhom a moda no adi no.”—FILEM. 25.\n5 Su a ɛte saa hyɛɛ ase akyɛ. Mose bere so no, Kora tew mpanyimfo a na wodi Israel asafo no anim so atua. Wɔn a Kora tuu n’ani sii wɔn so titiriw ne Aaron ne ne mma no; wɔn na na wɔsom sɛ asɔfo. Ebia Kora huu wɔn sintɔ ahorow. Anaa ebetumi aba sɛ onyaa adwene sɛ Mose yɛ animhwɛ, kyerɛ sɛ ɔde n’abusuafo asisi baabi papa. Sɛ eyi na ɛmaa Kora tew atua oo, sɛ nso biribi foforo oo, asɛm no ne sɛ na ne nsusuwii ne Yehowa de nhyia. Ná Kora mmu mmarima a Yehowa apaw wɔn no koraa. Ɔka kyerɛɛ wɔn sɛ: “Yɛabrɛ mo! . . . Adɛn nti na moama mo ho so wɔ Yehowa asafo so saa?” (Num. 16:3) Bio nso Datan ne Abiram nwiinwii, na wɔka kyerɛɛ Mose sɛ ‘ɔpɛ sɛ odi wɔn so bakomasɛm.’ Bere a Mose soma kɔfrɛɛ wɔn no, wɔkae sɛ: “Yɛremma baabiara!” (Num. 16:12-14) Yehowa ani annye aniammɔho a ɛte saa ho, enti okum atuatewfo no nyinaa.—Num. 16:28-35.\n6 Afeha a edi kan no mu nso, mmarima bi kasa tiaa wɔn a wodi asafo no anim no. Na “wommu tumidi” koraa. (Yuda 8) Ɛbɛyɛ sɛ na saa mmarima no ani nsɔ hokwan a wɔwɔ wɔ asafo no mu. Na mpanyimfo a wɔwɔ asafo no mu ani ku adwuma a Onyankopɔn de ahyɛ wɔn nsa no ho, nanso atuatewfo yi sɛee mpanyimfo no kyerɛɛ afoforo.—Monkenkan 3 Yohane 9, 10.\n8 Bible ka sɛ ‘nsoromma ason wɔ Yesu nsa nifa mu.’ Sɛ yɛma saa asɛm no tena yɛn adwenem a, ɛbɛboa yɛn ma yɛayi saa su no akwa. “Nsoromma” no gyina hɔ ma ahwɛfo a wɔasra wɔn. Nanso yɛreka a, ɛfa asafo mu mpanyimfo nyinaa ho. Yesu betumi adannan “nsoromma” a wɔwɔ ne nsam no sɛnea ɔpɛ biara. (Adi. 1:16, 20) Esiane sɛ Yesu ne asafo no Ti nti, onim biribiara a ɛrekɔ so wɔ mpanyimfo kuw no mu. Yesu ‘ani te sɛ ogyaframa,’ ohu biribiara. Enti sɛ ehia paa sɛ ɔteɛ ɔpanyin bi a, ɔno ara bɛhwɛ ma wɔateɛ no sɛnea ɔpɛ ne bere a ɛsɛ mu. (Adi. 1:14) Enkosi sɛ Yesu bɛyɛ saa no, ɛsɛ sɛ yɛde obu a ɛfata ma mpanyimfo a honhom kronkron apaw wɔn no. Paulo kyerɛwee sɛ: “Monyɛ osetie mma wɔn a wodi mo anim no na mommrɛ mo ho ase mma wɔn, efisɛ wɔn na wɔhwɛ mo kra so sɛ nnipa a wobebu ho akontaa; ɛno bɛma wɔde anigye ayɛ eyi, na ɛnyɛ ahomegu, anyɛ saa a ɛrensi mo yiye.”—Heb. 13:17.\n9 Sɛ wɔteɛ Kristoni bi so anaa wogye hokwan bi a ɔwɔ wɔ asafo no mu fi ne nsam a, nea ɔbɛyɛ na ɛbɛkyerɛ sɛ ɔwɔ suban pa anaa subammɔne. Na onua aberantewa bi de video so agoru a awudisɛm wom gyigye n’ani, enti mpanyimfo ne no kasae tuu no fo. Awerɛhosɛm ne sɛ wantie afotu no, enti wogyee hokwan a ɔwɔ sɛ asafo mu somfo fii ne nsam, efisɛ na ne nneyɛe ne nea Kyerɛwnsɛm no ka wɔ asomfo ho no nhyia. (Dw. 11:5; 1 Tim. 3:8-10) Ɛbaa saa no, onua no bɔɔ no dawuru sɛ ɔne mpanyimfo no nyɛ adwene, na ɔkyerɛkyerɛw mpanyimfo no ho nsɛm kɔɔ Betel. Afei nso otutu guu afoforo asom sɛ wɔn nso nyɛ saa ara. Nanso nokwasɛm ne sɛ, sɛ yɛpɛ sɛ yɛma obiara hu sɛ yɛn asɛm yɛ dɛ na ɛno nti yɛsɛe asomdwoe a ɛwɔ asafo no mu a, ɛremmoa obiara. Sɛ wɔteɛ yɛn so a, momma yemmu no sɛ biribi a wɔde rebue yɛn ani ma yɛahu yɛn mmerɛwyɛ. Enti ɛsɛ sɛ yɛyɛ komm gye nteɛso no tom.—Monkenkan Kwadwom 3:28, 29.\n11 Ɛsɛ sɛ yɛkae sɛ ɛyɛ Yehowa ankasa na wama mpanyimfo no asɛyɛde sɛ ‘wɔnhwɛ Onyankopɔn asafo so.’ (Aso. 20:28; 1 Pet. 5:2) Enti yɛyɛ mpanyimfo oo, yɛnyɛ mpanyimfo oo, ɛsɛ sɛ yegye ɔkwan a Onyankopɔn fa so yɛ nneɛma no tom. Sɛ yɛwɔ suban pa a, yɛremfa yɛn adwene nsi dibea anaa hokwan bi a yebenya so. Bere a Ɔhene Saul nyaa adwene sɛ anhwɛ n’ahenni bɛkɔ akodi Dawid nsam no, Saul “nyaa Dawid ho adwemmɔne.” (1 Sam. 18:9) Ná adwene a Saul kura nyɛ papa, na na ɔpɛ sɛ okum Dawid mpo. Ɛnsɛ sɛ yesuasua Saul na yɛpere dibea, na mmom ɛsɛ sɛ yesuasua Dawid. Amanehunu a Dawid faa mu nyinaa akyi no, wanteɛ ne nsa wɔ wɔn a Onyankopɔn apaw wɔn so da.—Monkenkan 1 Samuel 26:23.\n12 Ɛnyɛ bere nyinaa na yɛne yɛn nuanom adwene behyia wɔ nsɛm bi ho. Sɛ yɛanhwɛ yiye a, eyi de akameakame bɛba yɛn ntam. Ebetumi aba asafo mu mpanyimfo mpo ntam. Bible boa yɛn ma yehu su a ɛsɛ sɛ yenya. Ɛka sɛ: “Munni kan mfa nidi mma mo ho mo ho” na “monnyɛ mo ani so anyansafo.” (Rom. 12:10, 16) Sɛ asɛm bi si a, ɛnsɛ sɛ yɛka sɛ kyenkyen ara a, yɛn asɛm na ɛyɛ dɛ. Mmom momma yɛnkae sɛ nyansa nni biakofo tirim—akwan pii wɔ hɔ a yebetumi afa so ayɛ biribi. Sɛ yɛbɔ mmɔden sɛ yebetie afoforo adwene a, ɛbɛma biakoyɛ atena asafo no mu.—Filip. 4:5.\n15 Bere a yɛreka bɔne fafiri yi, onipa biako a yebetumi asuasua no ne Hiob. Ne nnamfo baasa a anka ɛsɛ sɛ wɔkyekye ne werɛ no hyɛɛ no awerɛhow mmom. Nanso Hiob de firii wɔn. Dɛn na ɛboaa no ma ɔde firii wɔn? ‘Ɔbɔɔ mpae maa ne nnamfo no.’ (Hiob 16:2; 42:10) Sɛ yɛbɔ mpae ma afoforo a, ebetumi ama yɛanya wɔn ho adwempa. Yɛbɔ mpae ma yɛn nuanom Kristofo nyinaa a, ɛbɛboa ma yɛadɔ wɔn sɛnea Kristo dɔ wɔn no. (Yoh. 13:34, 35) Afei nso ɛsɛ sɛ yɛbɔ mpae hwehwɛ honhom kronkron. (Luka 11:13) Yɛne afoforo redi a, Onyankopɔn honhom bɛboa yɛn ma yɛada su pa adi.—Monkenkan Galatifo 5:22, 23.\n16 Sɛ yɛn mu biara bɔ mmɔden sɛ ɔbɛboa ma su pa atena asafo no mu a, emu bɛyɛ anika ankasa! Bere a yɛasusuw eyi nyinaa ho no, ebia yebehu sɛ yɛtɔ sin wɔ biribi mu ma enti ehia sɛ yɛyɛ ho adwuma. Sɛ saa na ɛte a, ɛnsɛ sɛ yɛtenatena ho, na mmom ɛsɛ sɛ Onyankopɔn Asɛm no boa yɛn ma yɛyɛ nsakrae. (Heb. 4:12) Ná Paulo pɛ sɛ ɔyɛ nhwɛso a afoforo betumi asuasua wɔ asafo no mu. Ɔkae sɛ: “Minnim asɛm biara a ɛwɔ me ho. Nanso eyi mma minni bem, na nea odi m’asɛm ne Yehowa.”—1 Kor. 4:4.\n17 Sɛ yɛde nyansa a efi soro no yɛ adwuma na yɛampere tumidi anaa yɛanka sɛ kyenkyen ara a yɛn asɛm na ɛyɛ dɛ a, ɛbɛboa ma su pa atena asafo no mu. Yɛde yɛn nuanom bɔne firi wɔn na yenya wɔn ho adwempa a, ɛbɛboa ma yɛne wɔn atena kama. (Filip. 4:8) Yɛyɛ saa a, yebetumi anya ahotoso sɛ Yehowa ne Yesu ani bɛsɔ ‘honhom a yɛda no adi no.’—Filem. 25.\nShare Share Honhom Bɛn na Woda no Adi?\nShare Share ƆWƐN-ABAN—NEA ADESUA NSƐM WOM October 2012